Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi programm ta’ azzjoni għad-dwana u t-tassazzjoni fl-Unjoni Ewropea għall-perjodu 2014-2020 (FISCUS) u r-revoka tad-Deċiżjonijiet Nru 1482/2007/KE u Nru 624/2007/KE /* KUMM/2011/0706 finali - 2011/0341 (COD) */





MEMORANDUM TA' SPJEGAZZJONI 1. KUNTEST TAL-PROPOSTA Fid-29 ta' Ġunju 2011, il-Kummissjoni adottat proposta għall-Qafas Finanzjarju Multiannwali li jmiss għall-perjodu 2014-2020[1]: baġit għat-twassil tal-Istrateġija Ewropa 2020 li fost affarijiet oħra tipproponi ġenerazzjoni ġdida ta’ programmi Dwana u Fiscalis. B’konformità mal-politika ta’ simplifikazzjoni tal-Kummissjoni u b’kunsiderazzjoni tal-paralleli eżistenti bejn il-programmi Dwana u Fiscalis attwali, qed jiġi propost programm futur uniku (FISCUS), li minkejja kollox jissalvagwardja l-partikolaritajiet tad-dwana u t-tassazzjoni. Dan il-programm se jikkontribwixxi għall-Strateġija Ewropa 2020 għal tkabbir intelliġenti, sostenibbli u inklużiv[2], bit-tisħiħ tal-funzjonament tas-Suq Uniku tal-Unjoni u l-Unjoni Doganali tagħha. Billi jintroduċi l-progress tekniku u l-innovazzjoni fl-amministrazzjonijiet tat-taxxa nazzjonali sabiex jinħolqu amministrazzjonijiet tat-taxxa elettroniċi, il-programm il-ġdid jikkontribwixxi wkoll għat-twaqqif ta’ Suq Uniku diġitali (‘Aġenda Diġitali għall-Ewropa’). L-Unjoni Doganali tħares l-interessi finanzjarji tal-Unjoni u l-Istati Membri tagħha permezz tal-ġbir ta’ dazji, tariffi u taxxi[3]. Hija teħtieġ li l-merkanzija li toriġina minn pajjiżi terzi tikkonforma mal-leġiżlazzjoni tal-Unjoni qabel ma tkun tista’ timxi b’mod ħieles fl-Unjoni. Dan jimplika l-ġestjoni ta’ kuljum ta’ volumi kbar ta’ kummerċ – il-ġestjoni ta' seba'(7) dikjarazzjonijiet tad-dwana kull sekonda) li tkun teħtieġ li d-Dwani jilħqu bilanċ bejn il-faċilitazzjoni tal-kummerċ għal finijiet ta’ negozju u l-ħarsien taċ-ċittadini kontra riskji għas-sigurtà u s-sikurezza tagħhom. Dan l-għan jista’ jintlaħaq biss permezz ta’ kooperazzjoni operattiva intensa bejn l-amministrazzjonijiet doganali tal-Istati Membri, bejniethom u awtoritajiet oħra, mal-kummerċ u partijiet terzi oħra. Il-funzjonament mingħajr xkiel tas-sistemi tat-tassazzjoni fis-suq intern jiddependi fuq l-ipproċessar effikaċi u effiċjenti ta’ tranżazzjonijiet transkonfinali minn amministrazzjonijiet tat-taxxa nazzjonali, il-prevenzjoni ta’ u l-ġlieda kontra l-frodi tat-taxxa u l-protezzjoni tad-dħul tat-taxxa. Dan jimplika skambju ta’ kwantitajiet kbar ta’ informazzjoni bejn amministrazzjonijiet tat-taxxa, biż-żieda fl-effiċjenza tal-amministrazzjonijiet tat-taxxa iżda bl-istess mod bit-tnaqqis tal-piż amministrattiv u ekonomiku kif ukoll tat-telf ta’ żmien għall-kontribwenti involuti f’attivitajiet transkonfinali. Dan jista’ jintlaħaq biss abbażi ta’ kooperazzjoni intensa bejn l-amministrazzjonijiet tat-taxxa tal-Istati Membri u l-partijiet terzi. Il-programm propost se jappoġġja l-kooperazzjoni bejn l-awtoritajiet doganali u tat-taxxa u l-partijiet oħra kkonċernati. Dan huwa l-programm suċċessur kemm tal-programm Dwana 2013 kif ukoll tal-programm Fiscalis 2013 li jispiċċaw fil-31 ta' Diċembru 2013. Il-Programm FISCUS propost se jappoġġja l-kooperazzjoni doganali u tat-taxxa fl-Unjoni raggruppata, min-naħa waħda, madwar netwerking uman u l-bini ta’ kompetenzi, u min-naħa l-oħra madwar il-bini ta’ kapaċitajiet fl-IT. L-ewwel raggruppament jippermetti l-iskambju ta’ prattiki tajba u għarfien operattiv bejn l-Istati Membri u pajjiżi oħra parteċipanti fil-programm. Permezz ta’ dan tal-aħħar il-programm jista’ jiffinanzja infrastruttura u sistemi avvanzati tal-IT li jippermettu li amministrazzjonijiet doganali u tat-taxxa fl-Unjoni jevolvu f’amministrazzjonijiet kompletament elettroniċi. Il-valur miżjud ewlieni tal-programm huwa ġġenerat bit-titjieb tal-kapaċità tal-Istati Membri fiż-żeida tad-dħul u fil-ġestjoni ta' flussi tal-kummerċ li qegħdin ikunu dejjem aktar kumplessi, filwaqt li jnaqqsu l-ispejjeż fl-iżvilupp tal-għodod għal dawn il-finijiet. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT 2.1. Konsultazzjonijiet u kompetenzi Fil-kuntest tal-evalwazzjoni ta’ nofs il-perjodu tal-programmi attwali[4], kuntrattur analizza l-effikaċja, l-effiċjenza, ir-rilevanza u l-valur miżjud tal-programmi Dwana u Fiscalis 2013 attwali. Intużat dejta ta’ monitoraġġ disponibbli minn attivitajiet differenti. Għall-evalwazzjoni ta’ nofs il-perjodu tal-programm Dwana 2013, saru konsultazzjonijiet ma’ rappreżentanti kummerċjali. Kuntrattur ieħor wettaq studju tal-qafas possibbli tal-programm Dwana u Fiscalis futur[5]: l-isfidi, l-objettivi u l-opzjonijiet ta’ politika possibbli tiegħu, inkluża analiżi komprensiva tal-isfidi, il-problemi strutturali u t-titjib possibbli futuri tal-funzjonament tal-Unjoni Doganali. Għall-din tal-aħħar, saru konsultazzjonijiet ma’ esperti Doganali fuq livelli differenti. B’kunsidreazzjoni tal-importanza tal-attivitajiet relatati mal-iskambju ta’ informazzjoni, sar studju separat fuq l-istrateġija ta’ implimentazzjoni futura għall-iskambju ta’ informazzjoni. Dan l-istudju ġie ppreżentat f’workshops għall-Uffiċjali Ewlenin tal-Informazzjoni tal-amministrazzjonijiet tat-taxxa u doganali f’Ġunju 2011. Is-sejbiet tal-istudju fuq il-programmi futuri ġew diskussi mar-rappreżentanti tal-pajjiżi parteċipanti f’workshops organizzati f’Ġunju u Lulju tal-2011. Bi tħejjija ta’ dawn il-workshops, fir-rebbiegħa tal-2011 ġiet organizzata diskussjoni madwar mejda tonda fil-laqgħa rilevanti tal-Kumitati tal-programm[6] fejn il-pajjiżi parteċipanti ġew mitluba jidentifikaw il-punti b’saħħithom ewlenin tal-programm u kif tista’ tittejjeb l-effiċjenza tal-programm. Ġew ippreparati valutazzjonijiet tal-impatt li janalizzaw il-kontinwazzjoni tal-programmi Dwana u Fiscalis. Dawn ġew approvati mill-Bord tal-Valutazzjoni tal-Impatt. Ġew aċċettati ħafna rakkomandazzjonijiet għat-tfassil u sabiex isir iżjed titjib tal-programm fl-iżvilupp tal-proposta tal-programm futur, prinċipalment għat-tfassil tal-attivitajiet tal-programm u l-formulazzjoni tal-objettivi tal-programm. Ir-rakkomandazzjonijiet ewlenin kienu relatati mal-introduzzjoni ta’ objettivi speċifiċi ġodda jew enfasi mill-ġdid ta’ dawk eżistenti. Għas-settur tat-tassazzjoni dawn iffukaw fuq it-tnaqqis tal-piżijiet amministrattivi fuq amministrazzjonijiet tat-taxxa u kontribwenti u t-titjib tal-kooperazzjoni ma’ pajjiżi terzi u partijiet terzi u t-tisħiħ tal-ġlieda kontra l-frodi. Għas-settur doganali l-programm għandu jagħmel aktar enfasi fuq il-kooperazzjoni ma’ pajjiżi terzi, il-kummerċ u l-assoċjazzjonijiet tal-kummerċ kif ukoll il-faċilitazzjoni tal-kummerċ. Barra minn hekk, l-evalwazzjonijiet ta’ nofs il-perjodu rrakkomandaw l-introduzzjoni ta’ għodod ġodda sabiex jiġu indirizzati sfidi ġodda, notevolment il-kooperazzjoni fuq kompiti operattivi speċifiċi, it-titjib tad-distribuzzjoni tar-riżultati tal-attivitajiet tal-programm fil-waqt li jittieħed vantaġġ ta’ metodi ta’ kollaborazzjoni online u d-definizzjoni ta’ qafas għall-monitoraġġ aħjar tar-riżultati tal-programm. 2.2. Valutazzjoni tal-impatt B’kunsiderazzjoni tal-kuntest politiku ġenerali u l-problemi futuri għad-dwana u t-tassazzjoni fid-deċennju li ġej, numru ta’ opzjonijiet ta’ politika ġew analizzati u mqabbla fil-valutazzjoni tal-impatt għal kull wieħed mill-programmi attwali. Opzjonijiet ta’ politika komuni: (1) Xenarju bażi: kontinwazzjoni tal-programmi bl-objettivi u t-tfassil attwali tagħhom. (2) L-ebda kontinwazzjoni tal-programm: iż-żewġ programmi ma jitkomplewx u l-finanzjament tal-UE ma jibqax jiġi pprovdut għall-għodod tal-IT, l-azzjonijiet konġunti jew l-attivitajiet ta’ taħriġ li jappoġġjaw il-kooperazzjoni fil-qasam doganali u tat-tassazzjoni. Speċifika l-opzjonijiet ta’ politika fil-qasam Doganali: (3) Iżjed appoġġ għall-obbligi legali tal-UE bħall-Kodiċi Doganali Modernizzat (KDM): Din l-opzjoni ta’ politika testendi x-xenarju bażi u tfassal apposta l-programm sabiex jissodisfa l-ħtiġijiet ġodda li jinħolqu mill-ambjent li qed jevolvi tal-Unjoni Doganali. L-opzjoni tkopri l-iskjerament tas-sistemi l-ġodda tal-IT kif definiti fil-leġiżlazzjoni doganali tal-UE, bl-introduzzjoni gradwali ta’ mudell ta’ żvilupp kondiviż għas-sistemi tal-IT u l-modernizzazzjoni tal-governanza, l-arkitettura u t-teknoloġija sottostanti. (4) Iżjed appoġġ għall-obbligi legali tal-UE u appoġġ finanzjarju għall-bini ta’ kapaċitajiet tekniċi: Minbarra l-komponenti tal-opzjoni ta’ qabel, din l-opzjoni tinkludi skema ta’ appoġġ finanzjarju li tippermetti li l-Istati Membri jitolbu appoġġ għall-akkwist ta’ tagħmir għall-kontroll tal-konfini tal-art, il-baħar jew l-ajru, pereżempju skeners jew tagħmir tal-laboratorju. Dan jappoġġja lill-Istati Membri sabiex jissodisfaw id-domandi ta’ tħaffif u simplifikazzjoni tal-kontrolli fil-kuntest tat-teknoloġiji li qegħdin jevolvu. (5) Iżjed appoġġ għall-obbligi legali tal-UE b’ambjent kondiviż tal-IT immassimizzat: Minbarra l-komponenti tal-opzjoni 3, din l-opzjoni tappoġġja d-dwana tal-UE sabiex tieħu l-vantaġġ minn żvilupp u operat kondiviż fuq skala sħiħa tas-sistemi Ewropej tal-IT għall-implimentazzjoni tal-leġiżlazzjoni doganali tal-UE bħall-KDM u leġiżlazzjonijiet oħra relatati mad-dwana. Din l-opzjoni tiggarantixxi iżjed appoġġ għall-awtoritajiet pubbliċi sabiex jiżviluppaw u jużaw is-sistemi kollha meħtieġa għal ambjent doganali elettroniku pan-Ewropew u għan-negozju sabiex jiġu konnessi ma’ dawk is-sistemi. Opzjonijiet speċifiċi ta’ politika għall-qasam tat-tassazzjoni: (6) Aġġornament tax-xenarju bażi: Din l-opzjoni għandha tinkludi x-xenarju bażi u tfassal l-objettivi speċifiċi għall-isfidi futuri. Hija tiffoka iżjed fuq il-ġlieda kontra l-frodi, l-evitar u l-evażjoni tat-taxxa meta mqabbla mal-programm attwali, billi tindirizza l-piż amministrattiv għoli għall-kontribwenti u l-amministrazzjonijiet tat-taxxa u tikkunsidra l-kooperazzjoni mal-pajjiżi terzi u l-partijiet terzi. Din l-opzjoni ta’ politika teħtieġ baġit marġinalment ogħla meta mqabbel ma’ dak tal-programm Fiscalis attwali. (7) Aġġornament u indirizzar ta’ politiki ġodda: Minbarra li tindirizza l-problemi deskritti taħt l-opzjoni “aġġornament tax-xenarju bażi”, din l-opzjoni ta’ politika toffri l-mezzi sabiex tiġi estiża l-kooperazzjoni f’oqsma ġodda li jistgħu jsegwu mill-evoluzzjoni tal-poltiika u b’mod ewlieni tippermetti li l-programmi jkollhom il-mezzi sabiex jiffaċilitaw l-applikazzjoni u l-implimentazzjoni koerenti ta’ din il-leġiżlazzjoni l-ġdida u jimplimentaw l-iskambju relatat ta’ informazzjoni u kooperazzjoni amministrattiva. Il-valutazzjonijiet tal-impatt iwasslu għar-rakkomandazzjoni li ġejja: Għad-Dwana l-opzjoni 3 “Iktar appoġġ għall-obbligi legali tal-UE bħall-Kodiċi Doganali Modernizzat (KDM)” hija l-opzjoni preferuta waqt li għat-tassazzjoni l-opzjoni 6 “Aġġornament tax-xenarju bażi” hija dik preferuta. Iż-żewġ opzjonijiet ta’ politika huma konformi mal-proposta għal baġit ġdid għall-Ewropa 2020 u huma aċċettabbli għall-Istati Membri. L-opzjoni “Iżjed appoġġ għall-obbligi legali tal-UE u appoġġ finanzjarju għall-bini ta’ kapaċitajiet tekniċi” ma nżammitx għad-Dwana billi l-akkwist ta’ tagħmir espress fil-komponent tal-bini ta’ kapaċitajiet tekniċi jista’ jiġi kofinanzjat permezz ta’ programmi oħra, inklużi l-Fondi Strutturali Reġjonali, fil-waqt li tiġi żgurata l-koerenza mal-objettivi speċifiċi tal-Programm FISCUS propost. 3. ELEMENTI LEGALI TAL-PROPOSTA 3.1. Bażi legali Il-proposta FISCUS hija bbażata fuq bażi legali doppja. L-aspetti relatati mad-dwana tal-proposta huma bbazati fuq l-Artikolu 33 tat-Trattat dwar il-Funzjonament tal-Unjoni Ewropea (TFUE) li jipproponi azzjoni min-naħa tal-Unjoni Ewropea rigward il-kooperazzjoni doganali u l-unjoni doganali tal-UE. Ħafna aspetti tal-implimentazzjoni tal-politika tat-taxxa jibqgħu ta’ kompetenza nazzjonali. Madankollu l-programm propost ma jistax jiġi kkunsidrat bħala miżura ta’ politika tat-taxxa li taqa’ taħt il-kompetenzi nazzjonali. Tabilħaqq, il-mira tal-programm hija t-titjib tal-kooperazzjoni bejn l-amministrazzjonijiet tat-taxxa li jipprovdu mekkaniżmi u mezzi kif ukoll il-finanzjament meħtieġ. Effettivament, meta jiġi implimentat mill-Kummissjoni, il-programm mhuwiex se jirriżulta f’iżjed armonizzazzjoni tas-sistemi tat-taxxa nazzjonali iżda jippermetti t-tnaqqis tal-effetti negattivi relatati mal-koeżistenza ta’ 27 sistema tat-taxxa differenti, bħal distorsjonijiet tal-kompetizzjoni, piż amministrattiv għall-amministrazzjonijiet u l-kontribwenti, tax shopping, eċċ Għalhekk il-miżura proposta hija miżura ċara ta’ appoġġ tas-Suq Intern li tippermetti t-titjib tal-funzjonament tas-sistemi tat-taxxa differenti fis-Suq Intern. Għalhekk il-bażi legali għall-aspetti relatati mat-tassazzjoni tal-programm propost hija l-Artikolu 114 tat-TFEU. 3.2. Sussidjarjetà u Proporzjonalità Azzjoni fuq livell tal-Unjoni pjuttost milli fuq livell nazzjonali hija meħtieġa għar-raġunijiet li ġejjin: · L-unjoni doganali hija kompetenza esklużiva tal-Unjoni. Bit-trasferiment tas-setgħat tagħhom lill-Unjoni, l-Istati Membri ipso facto qablu li jkun aħjar li azzjonijiet fil-qasam doganali jiġu implimentati fuq livell tal-Unjoni. Madankollu, il-qafas legali tal-Unjoni fih innifsu ma jiggarantix biżżejjed il-funzjonament tajjeb tal-Unjoni Doganali. Għandu jiġi kumplimentat minn miżuri ta’ appoġġ kif previst mill-Programm Dwana sabiex jiġi garantit li l-leġiżlazzjoni doganali tal-UE tiġi applikata b’mod konverġenti u armonizzat. · Bosta mill-attivitajiet fil-qasam doganali huma ta’ natura transkonfinali, u jinvolvu u jaffettwaw kull wieħed mis-27 Stat Membru, u għalhekk huma ma jistgħux jitwasslu b’mod effikaċi u effiċjenti minn Stati Membri individwali. Hija meħtieġa azzjoni tal-UE sabiex issaħħaħ id-dimensjoni Ewropea tax-xogħol doganali, sabiex jiġu evitati distorsjonijiet tas-suq intern u tiġi appoġġjata l-protezzjoni effikaċi tal-konfini esterni tal-UE. · F’dan ir-rigward, l-azzjoni tal-UE hija ġustifikata sabiex tiżgura l-funzjonament tajjeb u iżjed żvilupp tal-Unjoni Doganali u l-qafas regolatorju komuni tagħha, billi ntwera li din hija l-iżjed tweġiba effiċjenti u effikaċi tal-UE għan-nuqqasijiet u l-isfidi fl-implimentazzjoni tal-Unjoni Doganali u l-kooperazzjoni doganali tal-UE. · Għal dak li jirrigwarda t-tassazzjoni, mhuwiex biżżejjed li tiġi adottata leġiżlazzjoni fuq livell Ewropew, billi jiġi awtomatikament preżunt li l-implimentazzjoni tagħha tiffunzjona mingħajr xkiel u jekk le, il-proċedura tal-ksur tkun biżżejjed. Sabiex tiġi implimentata b’mod effiċjenti l-liġi tat-taxxa tal-UE u dik nazzjonali, huwa meħtieġ li jkun hemm kooperazzjoni u koordinazzjoni fuq livell Ewropew. · - L-isfidi identifikati għat-tassazzjoni ma jistgħux jiġu solvuti mingħajr ir-rwol ta’ tmexxija mwettaq mill-Kummissjoni u mingħajr it-tħeġġiġ sabiex l-Istati Membri jħarsu lil hinn mit-territorju amministrattiv tagħhom. Mingħajr kooperazzjoni u koordinazzjoni intensa bejn l-Istati Membri l-kompetizzjoni tat-taxxa u t-tax shopping inġusti jistgħu jiżdiedu, waqt li dawk li jwettqu l-frodi jistgħu jistfruttaw in-nuqqas ta’ kooperazzjoni bejn l-awtoritajiet nazzjonali. · Mil-lat ekonomiku, azzjoni fil-livell tal-UE hija ħafna iżjed effiċjenti. Is-sinsla tal-kooperazzjoni doganali u tat-taxxa hija netwerk ta’ komunikazzjoni dedikata b’garanzija għolja. Hija tipprovdi interkonnessjoni bejn l-amministrazzjonijiet doganali u tat-taxxa f’madwar 5,000 punt ta’ konnessjoni. Din in-netwerk tal-IT tiżgura li kull amministrazzjoni nazzjonali tkun teħtieġ li tikkonnettja darba biss ma’ din l-infrastruttura komuni sabiex tkun tista’ tiskambja kwalunkwe tip ta’ informazzjoni. Jekk infrastruttura bħal din ma tkunx disponibbli l-Istati Membri jkollhom jingħaqdu 26 darba mas-sistemi nazzjonali ta’ kull wieħed mill-Istati Membri l-oħra. Il-Kummissjoni għandha, skont l-Artikolu 17 tat-TUE, teżerċita funzjonijiet ta' koordinazzjoni, eżekuttivi u maniġerjali, kif stabbilit fit-Trattati. Il-koordinazzjoni mill-Kummissjoni teħtieġ issir mad-dwani nazzjonali u mal-awtoritajiet tat-taxxa, b'rappreżentanti speċjalizzati, fuq livell operattiv u fit-tul fid-dawl tal-isfidi eżistenti u futuri għall-Unjoni identifikati fl-oqsma doganali u tat-taxxa. Id-diversi forums u għodod tal-Programm ipprovdew qafas xieraq għall-Kummissjoni sabiex tassumi r-rwol koordinattiv tagħha fil-qasam doganali u tat-taxxa. Ghalhekk, il-programm FISCUS huwa konformi mal-prinċipji tas-sussidjarjetà u l-proporzjonalità (kif stabbilit fl-Artikolu 5 tat-Trattat tal-Unjoni Ewropea (TEU). 3.3. Strument B’konformità mal-konklużjoni tal-valutazzjonijiet tal-impatt rilevanti, huwa xieraq li jsir intervent tal-UE permezz ta’ programm ta’ finanzjament. B’kunsiderazzjoni tal-informazzjoni pożittiva li nkisbet mill-evalwazzjoni ta’ nofs il-perjodu tal-Programm Dwana 2013 u Fiscalis 2013, il-Kummissjoni qiegħda tipproponi programm FISCUS bħala suċċessur. Minkejja li l-programm il-ġdid jibqa’ primarjament indirizzat għall-Istati Membri u l-awtoritajiet tagħhom, huwa maħsub li – iżjed milli fil-passat – l-azzjonijiet futuri tal-programm għandhom jinvolvu partijiet interessati esterni. Fid-dawl ta’ din l-evoluzzjoni l-istrument legali xieraq għat-twaqqif tal-programm għandu jkun “regolament” pjuttost milli “deċiżjoni” bħal dak li sar għall-programmi ta’ qabel. 4. IMPLIKAZZJONI BAĠITARJA Iż-żmien tar-reviżjoni tal-Programmi ta’ finanzjament tal-UE huwa konness mal-proposta għal Qafas Finanzjarju Multiannwali, kif inkluż fil-Programm ta’ Ħidma tal-Kummissjoni. Skont din il-proposta, f’dan ir-Regolament dwar il-Programm FISCUS hemm qafas baġitarju ta’ EUR 777 600 000 (fi prezzijiet attwali) għall-perjodu 2014-2020. Il-Programm FISCUS se jiġi implimentat permezz ta’ metodu ta’ ġestjoni ċentrali diretta u b’mod ibbażat fuq il-prijorità. Il-programmi ta’ ħidma jiġu stabbiliti – flimkien mal-partijiet interessati – billi jiġu stipulati l-prijoritajiet għal perjodu speċifiku. 5. ELEMENTI OPZJONALI 5.1. Annotazzjonijiet għal dispożizzjonijiet legali speċifiċi 5.1.1. Kapitolu I: Dispożizzjonijiet Ġenerali Għall-aspetti relatati mad-dwana, il-kamp ta' applikazzjoni tal-programm huwa orjentat b’mod speċifiku lejn il-funzjonament tal-Unjoni Doganali tal-UE. Għall-aspetti relatati mat-tassazzjoni, il-programm nġab f’konformità mal-leġiżlazzjoni tat-taxxa reċenti tal-Unjoni li jfisser li mhux se jkopri biss il-VAT, id-dazji tas-sisa u t-taxxi fuq id-dħul u l-kapital iżda wkoll taxxi oħra li huma soġġetti għal-leġiżlazzjoni tat-taxxa tal-UE. Il-Programm FISCUS se jkun miftuħ għal parteċipazzjoni min-naħa tal-Istati Membri, il-Pajjiżi Kandidati u Kandidati potenzjali. B’konformità mal-politika ġenerali tal-Unjoni f’dan ir-rigward, il-pajjiżi tal-Politika Ewropea tal-Viċinat se jkollhom ukoll il-possibbiltà li jieħdu sehem fil-Programm taħt ċerti kundizzjonijiet. Finalment, jistgħu jipparteċipaw ukoll ‘esperti esterni’ f’azzjonijiet speċifiċi (pereżempju rappreżentanti ta’ awtoritajiet oħra, organizzazzjonijiet kummerċjali, nazzjonali u internazzjonali, u possibilment esperti oħra). L-objettivi tal-Programm FISCUS ġew orjentati mill-ġdid infunzjoni tal-problemi u l-isfidi identifikati u previsti għall-politika doganali u tat-taxxa u l-awtoritajiet doganali u tat-taxxa fid-deċennju li ġej. L-għan komprensiv tal-programm huwa li jappoġġja l-funzjonament tal-Unjoni Doganali u li jsaħħaħ is-suq intern billi jtejjeb l-operat tas-sistemi tat-taxxa permezz ta’ kooperazzjoni bejn il-pajjiżi parteċipanti, l-amministrazzjonijiet doganali u tat-taxxa tagħhom, l-uffiċjali u l-esperti esterni tagħhom. Sabiex tingħata tweġiba adegwata għall-isfidi futuri fil-qasam doganali u tat-taxxa fl-Unjoni, ġew identifikati l-objettivi speċifiċi li ġejjin għall-programm: 1. l-appoġġ tal-preparazzjoni, l-applikazzjoni koerenti u l-implimentazzjopni effettiva tal-liġi tal-Unjoni fl-oqsma doganali u tat-taxxa, 2. il-kontibuzzjoni għall-funzjonament effiċjenti tal-awtoritajiet doganali u tat-taxxa billi jtejjeb il-kapaċità amministrattiva tagħhom u jnaqqas il-piż amministrattiv, 3. il-prevenzjoni tal-frodi u l-evażjoni tat-taxxa u sabiex tiżdied il-kompetittività, is-sikurezza u s-sigurtà biż-żieda ta' kooperazzjoni mal- organizzazzjonijiet internazzjonali, l-awtoritajiet governattivi l-oħra, il-pajjiżi terzi, l-operaturi ekonomiċi u l-organizzazzjonijiet tagħhom, 4. it-tisħiħ tal-kompetittività tan-negozji Ewropej permezz tal-faċilitazzjoni tal-kummerċ u t-tnaqqis tal-ispejjeż ta’ konformità, 5. il-ħarsien tal-interessi finanzjarji u ekonomiċi tal-Unjoni Ewropea u l-Istati Membri tagħha permezz tal-ġlieda kontra l-frodi u l-evażjoni tat-taxxa, 6. (għas-Settur Doganali) l-appoġġ tad-dwani fil-ħarsien taċ-ċittadini u tal-ekonomija f’termini ta’ sigurtà, sikurezza u fil-protezzjoni tal-ambjent. Ġew miżjuda objettivi operattivi li jikkonċentraw fuq riżultati li għandhom jinkisbu mill-Programm u huma disponibbli fl-Anness 1 tar-Regolament. 5.1.2. Kapitolu II: Azzjonijiet eliġibbli It-tipi ta’ azzjonijiet ikkunsidrati eliġibbli għal finanzjament taħt il-programm huma simili għal dawk taħt il-programmi attwali, jiġifieri: · Azzjonijiet Konġunti li l-għan tagħhom huwa l-iskambju ta’ għarfien u prattiki tajba bejn uffiċjali tad-dwana u tat-taxxa tal-pajjiżi parteċipanti. · Sistemi tal-Informazzjoni Ewropej[7] li jiffaċilitaw l-iskambju ta’ informazzjoni u l-acċess għal dejta komuni u finalment · Attivitajiet ta’ taħriġ li jwasslu għall-bini ta’ kompetenzi umani għall-uffiċjali tad-dwana u tat-taxxa madwar l-Ewropa Ġew introdotti modifiki f’ċerti kategoriji ta’ azzjonijiet. · Il-programm FISCUS se jinkludi ċerti għodod ġodda ta’ azzjonijiet konġunti: · Gruppi ta’ tmexxija (ġodda biss għat-tassazzjoni) se jwettqu attivitajiet ta’ natura koordinattiva u ġeneralment se jkunu komposti mill-Pajjiżi Parteċipanti interessati kollha. Dawn huma differenti mill-gruppi ta’ proġett, li s-soltu jkunu magħmula minn numru limitat ta’ pajjiżi, li jkunu operattivi waqt perjodu limitat ta’ żmien u jkunu qegħdin jaħdmu fuq it-twettiq ta’ għan definit minn qabel b’riżultat deskritt b’mod preċiż. · Il-gruppi esperti huma forom strutturati ta’ kooperazzjoni, li jiġbru kompetenzi u/jew jindirizzaw attivitajiet operattivi speċifiċi. Jistgħu jitwaqqfu b’karattru nonpermanenti jew permanenti u possibilment jistgħu jirċievu appoġġ bħal servizzi ta’ kollaborazzjoni onlajn, assistenza amministrattiva u faċilitajiet ta’ infrastruttura u tagħmir għat-tisħiħ tat-twettiq u s-suċċess ta’ azzjoni. · L-azzjonijiet għall-bini ta’ kapaċitajiet fl-amministrazzjoni pubblika jappoġġjaw lill-awtoritajiet doganali u tat-taxxa li jħabbtu wiċċhom ma’ diffikultajiet partikolari, li jistgħu jkunu n-nuqqas ta’ għarfien, kompetenzi, nuqqasijiet organizzattivi jew kwalunkwe nuqqas ieħor li jistgħu jiġu superati permezz ta’ azzjonijiet ta’ appoġġ imfassla apposta li jiġu pprovduti minn pajjiżi imsieħba u/jew uffiċjali tal-Kummissjoni. · Għal dak li jirrigwarda s-Sistemi tal-Informazzjoni Ewropej, il-programm il-ġdid jiddefinixxi l-“komponenti tal-Unjoni” bħala assi u servizzi tal-IT li jikkonċernaw xi wħud mill-Istati Membri jew kollha kemm huma u huma l-proprjetà jew jiġu akkwistati mill-Kummissjoni. Dawn il-komponenti tal-Unjoni huma deskritti fl-Anness 2 punt 4 tal-att legali propost. Il-“komponenti nazzjonali” kollha huma komponenti li mhumiex “komponenti tal-Unjoni”. Huma jiġu żviluppati, installati u operati minn Stati Membri, u għalhekk huma soġġetti għall-finanzjament u r-responsabbiltà tal-Istati Membri. Id-definizzjoni mill-ġdid tal-komponenti tal-Unjoni għandha tiġi kkunsidrata fid-dawl tal-prattika li qiegħda tinbidel tal-iżvilupp tas-sistemi tal-IT. Attwalment kull Stat Membru huwa responsabbli għall-implimentazzjoni tas-sistemi nazzjonali tiegħu skont speċifikazzjonijiet komuni, li jirriżultaw f’27 żvilupp għal kull sistema, 27 interfaċċja kummerċjali, 27 skeda ta’ żvilupp, 27 grupp ta’ diffikultajiet relatati mal-proġett jew operattivi, eċċ. B’mod partikolari fid-dawl tal-kriżi finanzjarja, il-Kummissjoni tikkunsidra li l-iżvilupp tas-sistemi tal-IT għandu jsir b’iktar effiċjenza; inkluż numru akbar ta’ riżorsi ċentrali u iżjed involviment ta’ Stati Membri fi proġetti komuni. Din is-semplifikazzjoni għandha l-mira li tnaqqas l-ispejjeż ġenerali tal-IT u ttejjeb il-konsistenza tad-dejta u l-applikazzjoni ta’ regoli billi tqarreb b’mod gradwali lejn żvilupp tal-IT iżjed kondiviż (għarfien, dejta, komponenti tal-IT). Se twassal għal metodi ta’ ħidma mtejba pereżempju permezz ta’ immudellar tal-proċess ta’ negozju u speċifikazzjonijiet itjeb ta’ kwalità iżda se ġġib ukoll iżjed standardizzazzjoni pereżempju bl-armonizzazzjoni tal-interfaċċji għall-kummerċjanti. L-approċċ ġdid lejn komponenti tal-Unjoni ser jillimita r-riskju għal żvilupp u pjanijiet ta' skjerament diverġenti. Jipprovdi wkoll mezzi addizzjonali għall-kontroll tal-finalizzazzjoni tal-proġett peress li pjanijiet komuni jevitaw li l-inqas membru fil-katina tal-iżvilupp jiddetermina d-dħul fl-operat tal-proġett kollu. Din ir-responsabbiltà miżjuda tal-Kummissjoni se teħtieġ iżjed appoġġ u persunal speċjalizzat fil-livell tal-Kummissjoni. 5.1.3. Kapitolu IV: Implimentazzjoni Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom jingħataw setgħat ta’ implimentazzjoni lill-Kummissjoni. Effettivament programm ta’ ħidma annwali se jiġi adottat skont il-proċedura ta’ eżaminazzjoni msemmija fl-Artikolu 5 tar-Regolament (UE) Nru 182/2011 tal-Parlament Ewropew u l-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[8]. 5.2. Simplifikazzjoni 5.2.1. X’kien il-kontribut tal-proposta għas-simplifikazzjoni? (a) Koerenza mar-regolament finanzjarju Il-proposta tal-programm hija koerenti fis-sħiħ mar-regolament finanzjarju u d-dispożizzjonijiet ta’ implimentazzjoni tiegħu. L-istrumenti finanzjarji ewlenin użati għall-implimentazzjoni tal-programm huma l-għotjiet u l-akkwist. Il-programm jinkorpora l-miżuri ta’ simplifikazzjoni proposti fil-proposta tal-Kummissjoni għar-reviżjoni tar-regolament finanzjarju, prinċipalment ir-rikors għal somom f’daqqa, rati fissi u spejjeż ta’ unitajiet. Fid-dawl tal-importanza tal-ipproċessar tal-ispejjeż ta’ sussistenza u vvjaġġar imħallsa taħt il-programm, il-programm se jintroduċi miżuri ta’ simplifikazzjoni offruti mir-Regolament Finanzjarju l-ġdid f’dan il-qasam. (b) Koerenza bejn il-programmi Dwana u Fiscalis 2013 Il-ġestjoni tal-programmi Dwana u Fiscalis ta’ qabel kienet ġiet kompletament allinjata abbażi ta’ regoli ta’ akkwist u mudelli ta’ għotja identiċi, gwidi ta’ ġestjoni komuni u sistemi bbażati fuq l-IT. Il-mudell ta’ ġestjoni jinkludi proċeduri sempliċi u ċari għall-organizzazzjoni ta’ attivitajiet ta’ programm. Il-grupp ta’ ġestjoni ta’ programm tal-Kummissjoni huwa assistit minn gruppi ta’ ġestjoni ta’ programm fl-amministrazzjonijiet doganali u tat-taxxa differenti li jaġixxu bħala faċilitatur u l-ewwel punt ta’ kuntatt għad-dwani, li rispettivament huma l-uffiċjali tat-taxxa fl-Istati Membri. Il-mudell ta’ ġestjoni jippermetti l-użu ta’ attivitajiet fuq perjodu qasir ta’ żmien, l-iżjed xi ftit ġimgħat, billi jirreaġixxi malajr għal ħtiġijiet emerġenti ġodda, waqt li fl-istess ħin iħares il-koerenza bejn l-attivitajiet differenti. L-Istati Membri esprimew is-sodisfazzjon tagħhom bil-mudell ta’ ġestjoni tal-programm fl-evalwazzjoni ta’ nofs il-perjodu[9]. B’kunsiderazzjoni tal-allinjament li diġà huwa mill-qrib bejn il-Programm Dwana u Fiscalis kif ukoll il-politika ta’ simplifikazzjoni tal-Kummissjoni, ġie deċiż li jiġi propost Programm (FISCUS) uniku fil-qafas finanzjarju multiannwali 2014-2020. (c) Il-programm ikkunsidra l-esternalizzazzjoni? Ġiet ikkunsidrata l-possibbiltà li l-Programm futur jiġi implimentat permezz ta’ aġenzija eżekuttiva. Aġenzija tista' tingħata s-setgħa sabiex teżegwixxi kompiti bħall-għażla tal-attivitajiet taħt il-programm, il-preparazzjoni amministrattiva u s-segwitu tal-attivitajiet, il-monitoraġġ tal-attivitajiet, l-għotjiet u ksib ta' sistemi tal-IT. Madankollu, it-tali aġenzija eżekuttiva żżid saff addizzjonali għall-istruttura tal-governanza, iżżid l-ispejjeż tal-koordinazzjoni u l-kontrolli, tikkomplika u ttawwal t-teħid ta' deċiżjonijiet billi żżid proċeduri amministrattivi ġodda. Barra minn hekk, ikollha impatt negattiv fuq il-livell ta' know-how fi ħdan il-Kummissjoni u żżid ir-riskju ta' frammentazzjoni tal-kontenut fir-rigward tal-aspetti amministrattivi. Din l-opzjoni ma ġġibx il-benefiċċji kummerċjali mistennija u għalhekk twarrbet. F’xenarju alternattiv, ġie kkunsidrat ukoll it-trasferiment tal-attivitajiet rilevanti kollha tal-IT lill-amministrazzjonijiet nazzjonali bl-eċċezzjoni tan-netwerk CCN/CSI u s-servizzi relatati tiegħu. F’dan ix-xenarju hemm riskju għoli li gradwalment jista’ jkun hemm ħtiġijiet u inizjattivi għat-twaqqif ta’ iżjed strutturi ta’ governanza ċentrali. L-impatt li jirriżulta jkun simili għall-effetti tal-waqfien tal-programm li jqiegħed f'riskju l-effiċjenza u l-effettività tad-dwani u l-amministrazzjonijiet tat-taxxi, joffri sfida għall-unformità tal-Unjoni Doganali u b'hekk it-trattament tal-operaturi tas-suq, u jnaqqas l-abbiltà tal-prevenzjoni u d-detezzjoni ta' frodi. B’kunsiderazzjoni tal-impatti negattivi fuq ir-riżultati u l-prestazzjoni tal-programm, dan ix-xenarju twarrab ukoll. (d) Il-programm juża għodod ta’ IT komuni għat-tnaqqis tal-piż amministrattiv fuq il-benefiċjarji u l-kuntratturi? Il-programmi Dwana 2013 u Fiscalis 2013 diġà jużaw għodod sabiex jiffaċilitaw il-ġestjoni għal għotjiet permezz ta’ Għodda għar-Rapportar ta’ Attivitajiet (ART) komuni. 5.2.2. Il-kejl tal-prestazzjoni tal-proposta Il-prestazzjoni tal-programm se titkejjel bl-użu ta’ sett koerenti ta’ indikaturi tal-prestazzjoni, l-impatt, ir-riżultati u l-produzzjoni konnessi mal-objettivi ġenerali, speċifiċi u operattivi tal-programm u l-bini tal-konnessjoni mal-Pjan ta’ Ġestjoni tal-Kummissjoni. Il-lista dettaljata tal-indikaturi tal-impatt, ir-riżultati u l-produzzjoni hija disponibbli fil-Valutazzjonijiet tal-Impatt tal-programmi rilevanti. Il-Kummissjoni identifikat miri għal bosta objettivi operazzjonali tal-programm, oħrajn ser ikunu kkompletati permezz ta' azzjonijiet fi ħdan il-programmi attwali. Il-miri tal-objettivi operattivi kollha ser jiġu identifikati qabel il-bidu tal-programm 2020 mill-Kummissjoni u ppreżentati lill-Kumitat tal-Programm għall-approvazzjoni fil-qafas tal-proċedura tal-Programm ta' Ħidma Annwali. 5.2.3. Il-proposta tal-programm hija koerenti mal-politika ġenerali tal-Kummissjoni Il-programm se jikkontribwixxi lejn l-objettivi tal-Istrateġija Ewropa 2020 bit-tisħiħ tas-Suq Uniku, iż-żieda tal-produttività tas-settur pubbliku u ż-żamma tal-progress tekniku u l-innovazzjoni fl-amministrazzjonijiet, u billi jippromwovi l-impjieg. Dan se jappoġġja inizjattivi fuq l-aġenda diġitali għall-Ewropa[10], l-inizjattiva ewlenija fuq l-Unjoni tal-Innovazzjoni[11], u l-inizjattiva fuq l-Aġenda għall-Ħiliet Ġodda u l-Impjiegi[12] u l-inizjattiva ewlenija dwar politika industrijali għall-era tal-globalizzazzjoni[13]. Il-programm se jappoġġja wkoll l-Att dwar is-Suq Uniku[14] u jippromwovi t-tkabbir u l-innovazzjoni bl-infurzar tad-drittijiet ta' proprjetà intellettwali (IPR) fil-fruntiera b'mod konformi tal-istrateġija IPR komprensiva riċenti[15]. Fir-rigward tal-protezzjoni tal-interessi finanzjarji tal-Unjoni u l-Istati Membri, il-programm se jappoġġja l-ġbir ta' dazji u diversi tariffi u taxxi fuq il-kummerċ, u sorzi kollaborattivi għall-ġlieda kontra l-frodi. L-Unjoni Doganali hija l-parti operattiva tal-politika kummerċjali tal-UE, u l-programm għalhekk jgħin jimplimenta l-ftehimiet kummerċjali bilaterali u multilaterali, il-ġbir ta' dazji, u l-applikazzjoni ta' miżuri kummerċjali ( bħal regoli tal-oriġini), embargos, u restrizzjonijiet oħra li huma konformi mal-istrateġija kummerċjali tal-UE[16]. Aktar reċentament, id-dwana ngħatalha rwol fil-protezzjoni tal-ambjent (rigward inter alia l-esportazzjoni illegali tal-iskart, l-kimiċi, sustanzi li jnaqqsu s-saff tal-ożonu, qutgħ illegali tas-siġar u l-konvenzjoni tas-CITES). Fl-aħħar nett, l-azzjoni doganali u l-kooperazzjoni bejn id-dwani, il-pulizija u awtoritajiet oħra tal-infurzar jikkontribwixxu aktar għas-sigurtà interna tal-UE kif rifless fil-pjan ta' azzjoni għall-Istrateġija dwar is-Sigurtà Interna[17] u fil-Pjan ta' Azzjoni tal-Programm ta' Stokkolma[18]. 2011/0341 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi programm ta’ azzjoni għad-dwana u t-tassazzjoni fl-Unjoni Ewropea għall-perjodu 2014-2020 (FISCUS) u r-revoka tad-Deċiżjonijiet Nru 1482/2007/KE u Nru 624/2007/KE IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 33 u 114 ta’ dan, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[19], Waqt li jaġixxu skont il-proċedura leġiżlattiva ordinarja, Billi: (1) Il-programmi ta' azzjoni multiannwali għad-dwana u għat-tassazzjoni li applikaw qabel l-2014 ikkontribwew b’mod sinifikanti sabiex jiffaċilitaw u jtejbu l-kooperazzjoni bejn l-awtoritajiet doganali u tat-taxxa rispettivament fl-Unjoni. Huwa għalhekk xieraq li jiġi żgurat li jkun hemm tkomplija ta' dawk il-programmi billi jiġi stabbilit Programm ġdid fl-istess qasam. (2) B’kunsiderazzjoni tas-sinerġiji bejn il-programmi applikabbli qabel l-2014 u b’konformità mal-impenn tal-Kummissjoni sabiex tnaqqas in-numru ta’ programmi kif stabbilit fil-"Baġit għall-Ewropa 2020"[20], l-programmi ta’ kooperazzjoni doganali u tat-taxxa għandhom jiġu sostitwiti minn programm wieħed. Barra minn hekk, l-istabbiliment ta' programm wieħed jippermetti aktar simplifikazzjoni u koerenza fil-waqt li tiġi preservata l-possibbiltà li jitwaqqfu attivitajiet fl-oqsma separati tad-dwana u tat-tassazzjoni. (3) L-attivitajiet tal-Programm, jiġifieri s-Sistemi ta’ Informazzjoni Ewropej, l-azzjonijiet konġunti għall-uffiċjali tad-dwana u tat-taxxa u l-inzjattivi komuni ta’ taħriġ, huma mistennija li jikkontribwixxu għat-twettiq tal-Istrateġija Ewropa 2020 għal tkabbir intelliġenti, sostenibbli u inklużiv[21]. Billi jippromwovi qafas għal attivitajiet li l-għan tagħhom huwa li l-awtoritajiet doganali u tat-taxxa jkunu aktar effiċjenti, isaħħu l-kompetittività tan-negozji u jikkontribwixxu għall-ħarsien tal-interessi finanzjarji u ekonomiċi tal-Unjoni, il-Programm se jsaħħaħ b’mod attiv il-funzjonament tal-unjoni doganali u tas-suq intern. (4) Is-settur tat-tassazzjoni tal-programm għandu jiġi kkonformat mal-leġiżlazzjoni eżistenti u dik li ġejja tal-Unjoni għall-appoġġ ta’ attivitajiet għal taxxi jew leġiżlazzjoni potenzjalment ġodda tal-Unjoni. Għall-finijiet ta' dan il-Programm, it-tassazzjoni għandha għalhekk mhux tkopri biss il-VAT kif previst bid-Direttiva tal-Kunsill 2006/112/KE tat-28 ta' Novembru 2006 dwar is-sistema komuni tat-taxxa fuq il-valur miżjud[22], dazji tas-sisa fuq l-alkoħol kif previst bid-Direttiva tal-Kunsill 92/83/KEE tad-19 ta' Ottubru 1992 dwar l-armonizzazzjoni tal-istrutturi tat-taxxi tas-sisa fuq l-alkoħol u x-xorb alkoħoliku[23], fuq prodotti tat-tabakk kif previst bid-Direttiva tal-Kunsill 2011/64/UE tal-21 ta' Ġunju 2011 dwar l-istruttura u r-rati tad-dazju tas-sisa fuq it-tabakk manifatturat[24], fuq prodotti tal-enerġija u l-elettriku kif previst bid-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku[25] iżda wkoll għat-taxxi kollha l-oħra li jaqgħu taħt l-ambitu tal-leġiżlazzjoni tat-taxxa tal-Unjoni skont it-tifsir tad-Direttiva tal-Kunsill 2010/24/UE tas-16 ta’ Marzu 2010 dwar l-assistenza reċiproka għall-irkupru ta’ talbiet relatati ma’ taxxi, dazji u miżuri oħra[26]. (5) Sabiex jappoġġja l-proċess ta’ adeżjoni u assoċjazzjoni min-naħa tal-pajjiżi terzi, il-Programm għandu jkun miftuħ għall-parteċipazzjoni tal-pajjiżi li għandhom jissieħbu u dawk kandidati kif ukoll il-kandidati potenzjali u l-pajjiżi msieħba tal-Politika Ewropea tal-Viċinat[27] jekk jintlaħqu ċerti kundizzjonijiet. Barra dan, b’kunsiderazzjoni tal-interkonnettività tal-ekonomija dinjija li dejjem qiegħda tiżdied, huwa siewi li tiġi pprovduta l-possibbiltà li jiġu involuti wkoll esperti esterni, bħal uffiċjali tal-pajjiżi terzi, rappreżentanti ta’ organizzazzjonijiet internazzjonali jew operaturi ekonomiċi f’ċerti attivitajiet. (6) Fid-dawl tal-problemi u l-isfidi identifikati għad-deċennju li ġej, l-objettivi tal-programmi li applikaw qabel l-2014 għandhom jiġu aġġustati. Il-Programm stabbilit b'dan ir-Regolament għandu jkollu rwol f’oqsma importanti bħall-implimentazzjoni koerenti tal-liġi tal-Unjoni, il-ħarsien tal-interessi finanzjarji u ekonomiċi tal-Unjoni, is-salvagwardja tas-sigurtà u s-sikurezza u ż-żieda tal-kapaċità amministrattiva tal-awtoritajiet doganali u tat-taxxa. Madankollu, b’kunsiderazzjoni tad-dinamiċi tal-problemi tal-isfidi ġodda identifikati, għandha ssir enfażi addizzjonali fuq il-ġlieda kontra l-frodi, it-tnaqqis tal-piż amministrattiv u l-faċilitazzjoni tal-kummerċ. (7) Intwera li l-għodod użati taħt il-programmi li applikaw qabel l-2014 kienu adegwati u għalhekk ġew miżmuma. Madankollu, fid-dawl tal-ħtieġa għal għodod li jippermettu kooperazzjoni operattiva iżjed strutturata, żdiedu għodod addizzjonali bħal gruppi esperti magħmula minn esperti tal-Unjoni u oħrajn nazzjonali sabiex iwettqu kompiti b’mod konġunt fi sferi speċifiċi. Barra dan, fid-dawl ta’ żviluppi reċenti, huwa xieraq li tiġi pprovduta l-possibbiltà li jitwaqqfu azzjonijiet taħt il-Programm li jikkontribwixxu għall-bini ta’ kapaċitajiet amministrattivi sabiex tiġi pprovduta assistenza speċjalizzata lil dawk il-pajjiżi l-aktar fil-bżonn. (8) Is-sistemi ta’ informazzjoni Ewropej għandhom rwol importanti fit-tisħiħ tas-sistemi doganali u tat-taxxa fl-Unjoni u għalhekk għandhom jibqgħu jiġu ffinanzjati taħt il-Programm. Barra dan, għandu jkun hemm il-possibilità li fil-Programm jiġu inklużi sistemi ġodda ta’ informazzjoni relatata mad-dwana u t-taxxi mwaqqfa taħt il-leġiżlazzjoni tal-Unjoni. Dawn tal-aħħar għandhom ikunu bbażati fuq mudelli ta’ żvilupp kondiviżi u arkitettura tal-IT moderna sabiex jiżdiedu l-flessibilità u l-effiċjenza tal-amministrazzjonijiet doganali u tat-taxxa. (9) Il-bini ta' kompetenza umana fil-forma ta' taħriġ komuni għandu jitwettaq permezz il-Programm. L-uffiċjali tad-dwana u tat-taxxa jeħtieġu li jżidu u jaġġornaw l-għarfien u l-ħiliet tagħhom meħtieġa biex iservu l-ħtiġijiet tal-Unjoni. Il-Programm għandu jkun essenzjali għat-tisħiħ tal-kapaċità umana b’mod effiċjenti permezz ta’ appoġġ imtejjeb ta’ taħriġ li fil-mira tiegħu jkollu l-uffiċjali tad-dwana u tat-taxxa kif ukoll operaturi ekonomiċi. Għal dan il-fini, l-approċċ attwali tal-Unjoni għat-taħriġ komuni li prinċipalment kien ibbażat fuq l-iżvilupp ċentrali tat-tagħlim elettroniku għandu jiżviluppa fi programm ta’ appoġġ multidimensjonali għat-taħriġ dwar it-taxxa għall-Unjoni. (10) Il-Programm għandu jkopri perjodu ta’ seba’ snin sabiex id-durata tiegħu jiġi allinjat ma’ dak tal-qafas finanzjarju multiannwali stabbilit fir-Regolament tal-Kunsill (UE) Nru xxx of xxx li jistabbilixxi l-qafas finanzjarju multiannwali għas-snin 2014-2020[28]. (11) Għall-perjodu sħiħ tal-Programm, għandu jiġi stabbilit pakkett finanzjarju li jikkostitwixxi r-referenza primarja, kif mifhum fil-punt [17] tal-Ftehim Interistituzzjonali ta’ XX/YY/201Z bejn il-Parlament Ewropew, il-Kunsill u l-Kummissjoni dwar kooperazzjoni fi kwistjonijiet baġitarji u fuq ġestjoni finanzjarja soda, għall-awtorità baġitarja waqt il-proċedura baġitarja annwali. (12) B’konformità mal-impenn tal-Kummissjoni stabbilit fil-Komunikazzjoni tagħha dwar ir-Reviżjoni tal-Baġit tal-2010[29] għall-koerenza u s-simplifikazzjoni tal-programmi ta’ finanzjament, għandhom jiġu kondiviżi riżorsi ma’ strumenti oħra ta’ finanzjament tal-Unjoni jekk l-attivitajiet maħsuba tal-Programm ikollhom l-għan li jilħqu objettivi li huma komuni għal diversi strumenti ta’ finanzjament bl-esklużjoni, madankollu, ta’ finanzjament doppju. Azzjonijiet fi ħdan dan il-Programm għandhom jiżguraw il-koerenza fl-użu tar-riżorsi tal-Unjoni fl-appoġġ tal-funzjonament tal-Unjoni Doganali. (13) Il-miżuri meħtieġa għall-implimentazzjoni finanzjarja ta’ dan ir-Regolament għandhom jiġu adotatti b’mod konformità mar-Regolament tal-Kunsill (KE, Euratom) Nru xxx/20xx ta’ xxx dwar ir-Regolament Finanzjarju applikabbli għall-baġit ġenerali tal-Komunitajiet Ewropej, u bir-Regolament tal-Kummissjoni (KE, Euratom) Nru xxx/20xx ta’ xxx li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru xxx/20xx ta’ xxx (għandhom jiġu miżjuda r-referenzi tar-regolament finanzjarju l-ġdid u tal-att ta’ implimentazzjoni). (14) L-interessi finanzjarji tal-Unjoni għandhom jiġu mħarsa permezz ta’ miżuri xierqa fiċ-ċiklu tal-infiq kollu, inklużi l-prevenzjoni, l-iskoperta u l-investigazzjoni ta’ irregolaritajiet, l-irkupru ta’ fondi mitlufa, imħallsa bi żball jew użati ħażin u, fejn xieraq, penalitajiet. (15) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom jingħataw setgħat ta’ implimentazzjoni lill-Kummissjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[30]. (16) Peress li l-objettivi tal-azzjoni li għandha tittieħed, jiġifieri l-istabbiliment ta' programm multiannwali għat-titjib tal-operat tas-sistema tat-taxxa fis-suq intern u l-funzjonament tal-unjoni doganali, ma jistgħux jintlaħqu b'mod sodisfaċenti mill-Istati Membri li ma jistgħux iwettqu b'mod effiċjenti l-kooperazzjoni u l-koordinazzjoni neċessarji sabiex jimplimentaw il-Programm, u jistgħu għalhekk, madankollu, b'kunsiderazzjoni tal-effetti tal-Programm, jintlaħqu aħjar fuq livell tal-Unjoni, l-Unjoni tista' tadotta miżuri skont il-prinċipju tas-sussidjarjetà kif stabbilit fl-Artikolu 5 tat-TUE. Skont i-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħqu dawk l-objettivi. (17) Il-Kummissjoni għandha tiġi assistita mill-Kumitat FISCUS għall-implimentazzjoni tal-Programm. Il-kompetenza ewlenija ta’ dan il-Kumitat hija relatata mal-programmi ta’ ħidma annwali. (18) Dan ir-Regolament jieħu post id-Deċiżjoni Nru 1482/2007/KE tal-Parlament Ewropew u tal-Kunsill tal-11 ta' Diċembru 2007 li tistabbilixxi programm Komunitarju sabiex itejjeb il-ħidma tas-sistemi ta’ tassazzjoni fis-suq intern (Fiscalis 2013) u li tħassar id-Deċiżjoni Nru 225/2002/KE[31] u d-Deċiżjoni Nru 624/2007/KE tal-Parlament Ewropew u tal-Kunsill tat-23 ta' Mejju 2007 li tistabbilixxi programm ta' azzjoni għad-dwana fil-Komunità (Dwana 2013)[32]. Dawk id-Deċiżjonijiet għalhekk għandhom jiġu revokati. ADOTTAW DAN IR-REGOLAMENT: Kapitolu I Dispożizzjonijiet ġenerali Artikolu 1 Suġġett 1. B’dan qed jiġi stabbilit programm ta’ azzjoni multiannwali “FISCUS” (“il-Programm”) sabiex itejjeb l-operat tas-sistemi tat-taxxa fis-suq intern u l-funzjonament tal-Unjoni Doganali. 2. Il-Programm għandu jkun magħmul minn settur tad-dwana u settur tat-taxxa. 3. Il-Programm għandu jkopri l-perjodu l-1 ta’ Jannar 2014 sal-31 ta' Diċembru 2020. Artikolu 2 Definizzjonijiet Għall-fini ta’ dan ir-Regolament għandhom japplikaw id-definizzjonijiet li ġejjin: (a) “awtoritajiet doganali jew tat-taxxa” tfisser l-awtoritajiet responsabbli għall-applikazzjoni tar-regoli doganali jew tat-taxxa; (b) “Esperti esterni” tfisser (1) rappreżentanti tal-awtoritajiet governattivi inklużi pajjiżi mhux parteċipanti fil-Programm skont tal-Artikolu 3(1) u 3(2), (2) operaturi ekonomiċi u l-organizzazzjonijiet tagħhom (3) rappreżentanti tal-organizzazzjonijiet internazzjonali u oħrajn rilevanti. (c) “tassazzjoni” tirreferi għat-taxxi li ġejjin (1) it-taxxa fuq il-valur miżjud prevista fid-Direttiva 2006/112/KE; (2) id-dazji tas-sisa fuq l-alkoħol prevista fid-Direttiva 92/83/KEE (3) id-dazji tas-sisa fuq il-prodotti tat-tabakk previsti fid-Direttiva 2011/64/UE. (4) taxxi fuq prodotti tal-enerġija u elettriku previsti fid-Direttiva 2003/96/KE (5) it-taxxi kollha l-oħra li jaqgħu fi ħdan l-ambitu tal-Artikolu 2(1)(a) tad-Direttiva 2010/24/UE. Artikolu 3 Parteċipazzjoni fil-Programm 1. Il-pajjiżi parteċipanti għandhom ikunu l-Istati Membri u l-pajjiżi msemmija fil-paragrafu 2 bil-kundizzjoni li jintlaħqu l-kundizzjonijiet stabbiliti fil-paragrafi 2 u 3. 2. Il-Programm għandu jkun miftuħ għall-parteċipazzjoni ta’ kwalunkwe wieħed mill-pajjiżi li ġejjin: (a) il-pajjiżi li għandhom jissieħbu, il-pajjiżi kandidati u l-kandidati potenzjali li jibbenefikaw minn strateġija ta’ qabel l-adeżjoni, skont il-prinċipji ġenerali u t-termini u l-kundizzjonijiet ġenerali għall-parteċipazzjoni ta’ dawk il-pajjiżi fil-programmi tal-Unjoni stabbiliti fil-Ftehimiet Qafas, id-Deċiżjonijiet tal-Kunsill ta’ Assoċjazzjoni jew Ftehimiet simili rispettivi; (b) il-pajjiżi msieħba tal-Politika Ewropea tal-Viċinat bil-kundizzjoni li dawk il-pajjiżi jkunu laħqu livell suffiċjenti ta’ approssimazzjoni tal-metodi legiżlattivi u amministrattivi rilevanti għal dawk tal-Unjoni. Il-pajjiżi msieħba kkonċernati għandhom jipparteċipaw fil-Programm skont id-dispożizzjonjiet li għandhom jiġu determinati ma’ dawk il-pajjiżi wara t-twaqqif ta’ Ftehimiet Qafas li jikkonċernaw il-parteċipazzjoni tagħhom fil-programmi tal-Unjoni. 3. Esperti esterni jistgħu jipparteċipaw f’attivitajiet taħt il-Programm kull fejn dan ikun ta’ siwi għall-ilħuq tal-objettivi msemmija fl-Artikoli 4 u 5. Dawn l-esperti għandhom jintgħażlu abbażi tal-ħiliet, l-esperjenza u l-għarfien tagħhom li huma rilevanti għall-attivitajiet speċifiċi. Artikolu 4 Objettiv ġenerali L-objettiv ġenerali tal-Programm għandu jkun li jappoġġja l-funzjonament tal-Unjoni Doganali u li jsaħħaħ is-suq intern billi jtejjeb l-operat tas-sistemi tat-taxxa permezz ta’ kooperazzjoni bejn il-pajjiżi parteċipanti, l-awtoritajiet doganali u tat-taxxa tagħhom, l-uffiċjali u l-esperti esterni taghhom. Dan l-objettiv jitkejjel, inter alia permezz tal-indikatur li ġej: l-evoluzzjoni tal-perċezzjoni tal-partijiet interessati tal-Programm fir-rigward tal-kontribuzzjoni tal-Programm lejn il-funzjonament tal-Unjoni Doganali u t-tisħiħ tas-suq intern. Artikolu 5 Objettivi speċifiċi 1. L-objettivi speċifiċi tal-Programm għandhom ikunu dawn li ġejjin: (a) l-appoġġ tal-preparazzjoni, l-applikazzjoni koerenti u l-implimentazzjopni effettiva tal-liġi tal-Unjoni fl-oqsma doganali u tat-taxxa, (b) il-kontibuzzjoni għall-funzjonament effiċjenti tal-awtoritajiet doganali u tat-taxxa billi jtejjeb il-kapaċità amministrattiva tagħhom u jnaqqas il-piż amministrattiv, (c) il-prevenzjoni tal-frodi u l-evażjoni tat-taxxa u sabiex tiżdied il-kompetittività, is-sikurezza u s-sigurtà biż-żieda ta' kooperazzjoni mal- organizzazzjonijiet internazzjonali, l-awtoritajiet governattivi l-oħra, il-pajjiżi terzi, l-operaturi ekonomiċi u l-organizzazzjonijiet tagħhom, (d) it-tisħiħ tal-kompetittività tan-negozji Ewropej permezz tal-faċilitazzjoni tal-kummerċ u t-tnaqqis tal-ispejjeż ta’ konformità, (e) il-ħarsien tal-interessi finanzjarji u ekonomiċi tal-Unjoni Ewropea u l-Istati Membri tagħha permezz tal-ġlieda kontra l-frodi u l-evażjoni tat-taxxa, (f) għas-settur tad-dwana: l-appoġġ tad-dwani fil-ħarsien taċ-ċittadini u tal-ekonomija f’termini ta’ sigurtà, sikurezza u fil-ħarsien tal-ambjent. 2. Kull objettiv speċifiku t’hawn fuq għandu jitkejjel b’indikatur abbażi tal-perċezzjoni tal-partijiet interessati tal-Programm fir-rigward tal-kontribuzzjoni tal-Programm għar-realizzazzjoni tal-objettivi speċifiċi. Kapitolu II Azzjonijiet eliġibbli Artikolu 6 Azzjonijiet eliġibbli Il-programm għandu jipprovdi, taħt il-kundizzjonijiet stabbiliti fil-programm ta’ ħidma annwali msemmi fl-Artikolu 13, appoġġ finanzjarju għat-tipi ta’ azzjoni li ġejjin: (a) Azzjonijiet konġunti komuni għal kooperazzjoni u koordinazzjoni operattivi: (1) seminars u workshops (2) gruppi ta’ tmexxija sabiex imexxu u jikkoordinaw l-azzjonijiet li jaqgħu taħt l-isfera tal-kompetenzi tagħhom (3) gruppi ta’ proġett, magħmula minn numru limitat ta’ pajjiżi, li jkunu operattivi waqt perjodu ta’ żmien limitat li l-għan tagħhom ikun l-ilħuq ta’ għan predefinit b’riżultat deskritt b’mod preċiż (4) żjarat ta’ ħidma organizzati mill-pajjiżi parteċipanti jew pajjiż terz sabiex l-uffiċjali jkunu jistgħu jiksbu jew iżidu l-kompetenza jew l-għarfien taghhom fil-kwistjonijiet doganali u tat-taxxa rispettivament; għaż-żjarat ta’ ħidma organizzati minn pajjiżi terzi l-ispejjeż tal-ivvjaġġar u s-sussistenza biss (akkomodazzjoni u gratifika għal kull jum ) huma eliġibbli taħt il-Programm (5) gruppi esperti, li huma forom strutturati ta’ kooperazzjoni, b’karattru nonpermanenti jew permanenti, il-ġbir ta’ kompetenzi għat-twettiq ta’ kompiti f’kampi speċifiċi jew it-twettiq ta’ attivitajiet operattivi, possibilment bl-appoġġ ta’ servizzi ta’ kollaborazzjoni onlajn, assistenza amministrattiva u faċilitajiet ta’ infrastruttura u tagħmir; (6) azzjonijiet ta’ bini ta’ kapaċitajiet fl-amministrazzjoni pubblika u ta’ appoġġ; (7) studji; (8) proġetti ta’ komunikazzjoni; (9) kwalunkwe attività oħra ta’ appoġġ għall-objettivi ġenerali u speċifiċi stabbilti fl-Artikoli 4 u 5 (b) L-azzjonijiet konġunti speċifiċi fis-settur tad-dwana inklużi attivitajiet ta’ monitoraġġ imwettqa minn gruppi konġunti magħmula minn uffiċjali tal-Kummissjoni u tal-Pajjiżi Parteċipanti għall-analiżi tal-prattiki doganali, l-identifikazzjoni ta’ kwalunkwe diffikultà fl-implimentazzjoni ta’ regoli u, fejn xieraq, sabiex isiru suġġerimenti għall-adattament tar-regoli tal-Unjoni u metodi ta’ ħidma (c) L-azzjonijiet konġunti speċifiċi fis-settur tat-tassazzjoni inklużi kontrolli multilaterali organizzati minn żewġ pajjiżi parteċipanti jew iżjed, inkluż mill-inqas Stat Membru wieħed, għat-twettiq ta’ kontroll koordinat tal-obbligazzjoni tat-taxxa ta’ persuna taxxabbli relatata waħda jew iżjed minn waħda (d) il-bini ta’ kapaċitajiet fl-IT, prinċipalment l-iżvilupp, iż-żamma, l-operat u l-kontroll tal-kwalità, ta’ komponenti tal-Unjoni stabbiliti fil-punt 4 tal-Anness II tas-sistemi li ġejjin: (1) Sistemi tal-Informazzjoni Ewropej stabbiliti fil-punti 1, 2 u 3 tal-Anness II u (2) Sistemi ta’ Informazzjoni Ewropej ġodda stabbiliti taħt il-leġiżlazzjoni tal-Unjoni (e) Il-bini ta’ kompetenzi umani: azzjonijiet ta’ taħriġ komuni għall-appoġġ tal-ħiliet u l-għarfien professjonali meħtieġa relatati mad-dwana u t-tassazzjoni. Artikolu 7 Dispożizzonijiet speċifiċi ta’ implimentazzjoni għal azzjonjiet konġunti 1. Il-pajjiżi parteċipanti għandhom jiżguraw li jiġu nominati uffiċjali bi profil u kwalifiki adegwati sabiex jipparteċipaw f’azzjonijiet konġunti. 2. Il-Pajjiżi Parteċipanti għandhom jieħdu l-miżuri meħtieġa għall-implimentazzjoni ta’ azzjonijiet konġunti, b’mod partikolari billi jqajmu għarfien fl-awtoritajiet doganali jew tat-taxxa tagħhom dwar dawk l-azzjonijiet u billi jiżguraw li jsir użu ottimali tar-riżultati ġġenerati. Artikolu 8 Dispożizzjonijiet speċifiċi ta’ implimentazzjoni għas-Sistemi ta’ Informazzjoni Ewropej 1. Il-Kummissjoni u l–pajjiżi parteċipanti għandhom jiżguraw li s-Sistemi ta’ Informazzjoni Ewropej imsemmija fil-punti 1, 2 u 3 tal-Anness II jiġu żviluppati, operati u miżmuma b’mod xieraq. 2. Il-Kummissjoni għandha tikkoordina, b’kooperazzjoni mal-pajjiżi parteċipanti, dawk l-aspetti tat-twaqqif u l-funzjonament ta’ komponenti tal-Unjoni u mhux tal-Unjoni tas-sistemi u l-infrastruttura msemmija fil-punti 1, 2 u 3 tal-Anness II li huma meħtieġa għall-iżgurar tal-operabilità, l-interkonnettività u t-titjib kontinwu tagħhom. Artikolu 9 Dispożizzjonijiet speċifiċi ta’ implimentazzjoni għal taħriġ komuni 1. Il-pajjiżi parteċipanti għandhom jintegraw kontenut ta’ taħriġ konġunt, inkluż moduli ta’ tagħlim elettroniku, programmi ta’ taħriġ u standards ta’ taħriġ li fuqhom ikun hemm ftehim komuni fil-programmi nazzjonali tagħhom ta’ taħriġ. 2. Il-pajjiżi parteċipanti għandhom jiżguraw li l-uffiċjali tagħhom jirċievu t-taħriġ tal-bidu u dak kontinwu meħtieġ sabiex jiksbu ħiliet u għarfien professjonali komuni skont il-programmi ta’ taħriġ. 3. Il-pajjiżi parteċipanti għandhom jipprovdu t-taħriġ lingwistiku meħtieġ sabiex l-uffiċjali jaċċertaw livell suffiċjenti ta’ kompetenza lingwistika sabiex jipparteċipaw fil-Programm. Kapitolu III Qafas Finanzjarju Artikolu 10 Qafas Finanzjarju 1. Il-pakkett finanzjarju għall-implimentazzjoni tal-Programm għandu jkun ta’ EUR 777 600 000 (fi prezzijiet attwali). 2. L-allokazzjoni finanzjarja għall-Programm tista’ tkopri wkoll l-ispejjeż tal-attivitajiet preparatorji, ta’ monitoraġġ, kontroll, verifika u evalwazzjoni li huma meħtieġa għall-ġestjoni tal-Programm u l-ilħuq tal-objettivi tiegħu; b’mod partikolari, studji, laqgħat ta’ esperti, azzjonijiet ta’ informazzjoni u komunikazzjoni, inkluża l-komunikazzjoni korporattiva tal-prijoritajiet politiċi tal-Unjoni Ewropea sakemm ikunu relatati mal-objettivi ġenerali ta’ dan ir-Regolament, spejjeż konnessi man-netwerks tal-IT li jiffukaw fuq l-ipproċessar u l-iskambju ta’ informazzjoni, flimkien mal-ispejjez l-oħra kollha ta’ assistenza amministrattiva u teknika magħmula mill-Kummissjoni għall-ġestjoni tal-Programm. Artikolu 11 Tipi ta’ intervent 1. Il-Kummissjoni għandha timplimenta l-programm skont ir-Regolament Finanzjarju. 2. L-appoġġ finanzjarju tal-Unjoni għall-attivitajiet previsti fl-Artikolu 6 għandu jieħu l-forma ta’: (a) għotjiet; (b) kuntratti ta’ akkwist pubbliku; (c) rimborż ta’ spejjeż magħmula minn esperti esterni msemmija fl-Artikolu 3 (3) 3. Ir-rata ta’ kofinanzjament għal għotjiet għandha tasal sa 100 % tal-ispejjeż eliġibbli fejn dawn tal-aħħar ikunu spejjeż ta’ vvjaġġar u akkomodazzjoni, spejjeż konnessi mal-organizzazzjoni ta’ avvenimenti u gratifiki għal kull jum. Dik ir-rata għandha tapplika għall-azzjonijiet eliġibbli kollha bl-eċċezzjoni tal-gruppi esperti. Għal din il-kategorija ta’ azzjonijiet eliġibbli, il-programmi ta’ ħidma annwali se jispeċifikaw ir-rata applikabbli ta’ kofinanzjament meta dawn l-azzjonijiet ikunu jeħtieġu l-għoti ta’ għotjiet. Artikolu 12 Il-ħarsien tal-interessi finanzjarji tal-Unjoni 1. Il-Kummissjoni għandha tieħu miżuri xierqa sabiex tiżgura li, meta jiġu implimentati azzjonijiet iffinanzjati taħt dan ir-Regolament, l-interessi finanzjarji tal-Unjoni Ewropea jiġu mħarsa bl-applikazzjoni ta’ miżuri preventivi kontra l-frodi, il-korruzzjoni u kwalunkwe attività illegali oħra, b’verifiki effikaċi u, jekk jiġu skoperti irregolaritajiet, bl-irkupru tal-ammonti li jkunu tħallsu bi żball u, fejn xieraq, b’penalitajiet effikaċi, proporzjonali u deterrenti. 2. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa li jwettqu verifika, fuq il-bażi ta’ dokumenti u verifiki u spezzjonijiet fuq il-post, fuq il-benefiċjarji kollha ta’ għotja, il-kuntratturi u s-sottokuntratturi li jkunu rċevew fondi mill-Unjoni. 3. L-Uffiċċju Ewropew Kontra l-Frodi (OLAF) jista' jiġi awtorizzat li jwettaq verifiki u spezzjonijiet fuq il-post fuq operaturi ekonomiċi kkonċernati direttament jew indirettament b’finanzjament bħal dan skont il-proċeduri stabbiliti fir-Regolament tal-Kunsill (Euratom, KE) Nru 2185/96 tal-11 ta' Novembru 1996 rigward verifiki u spezzjonijiet fuq il-post imwettqa mill-Kummissjoni sabiex jiġu protetti l-interessi finanzjarji tal-Komunità Ewropea kontra l-frodi u irregolaritajiet oħra[33] bl-għan li jiġi verifikat li kien hemm frodi, korruzzjoni jew kwalunkwe attività illegali oħra li taffettwa l-interessi finanzjarji tal-Unjoni Ewropea b’konnessjoni ma’ ftehim ta' għotja jew deċiżjoni ta’ għotja jew kuntratt li jikkonċerna l-finanzjament tal-Unjoni. 4. Mingħajr preġudizzju għall-paragrafi 1, 2 u 3, il-Ftehimiet Qafas, id-Deċiżjonijiet tal-Kunsill ta’ Assoċjazzjoni jew Ftehimiet simili ma’ pajjiżi terzi u ma' organizzazzjonijiet internazzjonali u ftehimiet ta' għotja u deċiżjonijiet ta’ għotja u kuntratti li jirriżultaw mill-implimentazzjoni ta’ dan ir-Regolament għandhom espressament jintitolaw lill-Kummissjoni, lill-Qorti tal-Awdituri u lill-OLAF sabiex iwettqu verifiki, verifiki fuq il-post u spezzjonijiet. Kapitolu IV Setgħat ta’ Implimentazzjoni Artikolu 13 Programm ta’ Ħidma 1. Il-Kummissjoni għandha timplimenta l-Programm permezz ta’ programm annwali ta’ ħidma għal kull settur tal-Programm, inkluż il-prijoritajiet għall-Programm, l-analiżi statistika tal-baġit u l-kriterji tal-evalwazzjoni għall-għotjiet għal azzjonijiet. Dawn l-atti ta’ implimentazzjoni għandhom jiġu adottati skont il-proċedura ta’ eżaminazzjoni msemmija fl-Artikolu 14(2) u r-Regolament Finanzjarju. 2. Għas-settur tad-dwana, fit-tħejjija tal-programm ta’ ħidma annwali, il-Kummissjoni għandha tqis l-approċċ komuni dwar il-politika doganali li għandu jiġi adattat b’mod kontinwu għal żviluppi ġodda bi sħubija bejn il-Kummissjoni u l-Istati Membri fil-Grupp tal-Politika Doganali, magħmul mill-kapijiet tal-amministrazzjonijiet Doganali mill-Kummissjoni u l-Istati Membri jew ir-rappreżentanti tagħhom. Il-Kummissjoni għandha tgħarraf regolarment lill-Grupp tal-Politika Doganali bil-miżuri relatati mal-implimentazzjoni tas-settur tad-dwana tal-programm. Artikolu 14 Proċedura ta’ kumitat 1. Il-Kummissjoni għandha tiġi megħjuna mill-Kumittat FISCUS. Il-Kumitat jista' jiltaqa' f'żewġ formazzjonijiet separati, waħda li tittratta l-aspetti li jikkonċernaw is-settur tad-dwana u l-oħra ma' dawk li għandhom x'jaqsmu mas-settur tat-taxxa tal-Programm. Il-Kumitat għandu jkun kumitat skont it-tifsir tar-Regolament (UE) Nru 182/2011. 2. Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Kapitolu V Monitoraġġ u Evalwazzjoni Artikolu 15 Monitoraġġ tal-azzjonijiet tal-Programm 1. Il-Kummissjoni għandha, b’kooperazzjoni mal-pajjiżi parteċipanti, timmonitorja l-Programm u l-azzjonijiet tiegħu sabiex issegwi l-implimentazzjoni tal-azzjonijiet imwettqa. 2. Għandu jintuża grupp ta’ indikaturi ewlenin tal-prestazzjoni stabbiliti fl-Artikolu 5(2), inter alia, sabiex jitkejlu l-effetti u l-impatti tal-Programm. Huma għandhom jitkejlu skont xenarji bażi predefiniti li jirriflettu s-sitwazzjoni qabel l-implimentazzjoni. Artikolu 16 Evalwazzjoni 1. Il-Kummissjoni għandha tiżgura evalwazzjoni ta’ nofs il-perjodu u waħda finali tal-Programm, b’iffukar fuq mistoqsijiet pertinenti ta’ evalwazzjoni u li tiġi integrata fiż-żmien sabiex tiġi inkluża fil-proċess tat-teħid tad-deċiżjonijiet. Ir-riżultati għandhom jiġu integrati fid-deċiżjonijiet dwar rinnovament, modifika jew sospensjoni possibbli ta’ programmi sussegwenti. Evalwatur indipendenti estern għandu jwettaq dawn l-evalwazzjonijiet. 2. Il-Kummissjoni għandha tistabbilixxi rapport ta’ evalwazzjoni ta’ nofs il-perjodu, dwar l-ilħuq tal-objettivi tal-azzjonijiet tal-Programm, l-effiċjenza tal-użu tar-riżorsi u l-valur miżjud Ewropew tal-Programm sa mhux iżjed tard minn nofs l-2018. Dan ir-rapport għandu jindirizza b’mod addizzjonali s-simplifikazzjoni, ir-rilevanza kontinwa tal-objettivi, kif ukoll il-kontribut tal-Programm għall-prijoritajiet tal-Unjoni ta’ tkabbir intelliġenti, sostenibbli u inkużiv. 3. Il-Kummissjoni għandha twaqqaf rapport ta’ evalwazzjoni finali dwar l-impatti fuq perjodu twil u s-sostenibbiltà tal-effetti tal-Programm mhux iżjed tard mill-aħħar tal-2021. 4. Il-pajjiżi parteċipanti għandhom jipprovdu, fuq talba tal-Kummissjoni, id-dejta u l-informazzjoni kollha rilevanti bl-għan li jikkontribwixxu għar-rapporti ta’ evalwazzjoni ta’ nofs il-perjodu u dawk finali tal-Kummissjoni. Kapitolu VI Dispożizzjonijiet finali Artikolu 17 Revoka Id-Deċiżjonijiet Nru 1482/2007/KE u Nru 624/2007/KE qegħdin jiġu revokati b’effett mill-1 ta’ Jannar 2014. Madankollu, l-obbligi finanzjarji relatati ma’ azzjonijiet li għandhom jintlaħqu taħt dawn id-Deċiżjonijiet għandhom jibqgħu jiġu amministrati minn dawn id-Deċiżjonijiet sakemm jitlestew. Artikolu 18 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan għandu japplika mill-1 ta’ Jannar 2014. Dan ir-Regolament għandu jorbot jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS I. Objettivi operattivi tal-Programm L-objettivi operattivi għall-implimentazzjoni u l-monitoraġġ ta’ wieħed jew iżjed minn wieħed mill-objettivi speċifiċi previsti fl-Artikolu 5 għandhom ikunu dawn li ġejjin: 1. It-twaqqif ta’ azzjonijiet li jtejbu l-fehim u l-implimentazzjoni komuni tal-liġi doganali u tat-taxxa tal-Unjoni 2. L-appoġġ u l-faċilitazzjoni ta’ attivitajiet operattivi doganali u tat-taxxa konġunti 3. L-iżvilupp u ż-żamma ta’ sistemi ta’ informazzjoni doganali u tat-taxxa Ewropej 4. It-tisħiħ ta’ ħiliet u kompetenzi fl-oqsma doganali u tat-taxxa għall-uffiċjali u l-esperti esterni doganali u tat-taxxa 5. L-appoġġ tal-iżvilupp ta’ amministrazzjoni elettronika għall-awtoritajiet doganali u tat-taxxa u l-partijiet interessati esterni 6. It-twaqqif ta’ azzjonijiet relatati mal-oqsma doganali u tat-taxxa li jinvolvu pajjiżi terzi u esperti esterni. 7. L-appoġġ tal-identifikazzjoni u l-kondiviżjoni tal-aħjar prattiki 8. It-twaqqif ta’ gruppi esperti sabiex iwettqu kompiti operattivi speċifiċi flimkien II. Sistemi ta’ Informazzjoni Ewropej u l-komponenti tagħhom tal-Unjoni Imsemmija fl-Artikolu 6(d) 1. Is-Sistemi ta’ Informazzjoni Ewropej komuni huma dawn li ġejjin: (a) in-netwerk ta’ komunikazzjonijiet komuni/l-interface tas-sistemi komuni (CCN/CSI), CCN mail3, is-CSI bridge, l-http bridge, CCN LDAP u l-għodod relatati, il-portal tal-web CCN, il-monitoraġġ CCN; (b) sistemi ta’ appoġġ, b’mod partikolari l-għodda tal-konfigurazzjoni tal-applikazzjoni għal CCN, l-għodda għal ġestjoni tal-provvista awtomizzata (TASMAN), l-għodda għar-rapportar ta’ attivitajiet (ART2), il-ġestjoni elettronika Taxud ta’ proġett onlajn (TEMPO), l-għodda ta’ ġestjoni tas-servizzi (SMT), is-sistema ta’ ġestjoni tal-utent (UM), is-sistema BPM, id-dashboard tad-disponibilità u l-AvDB, il-portal tal-ġestjoni tas-servizzi tal-IT, il-ġestjoni tal-aċċess ta’ direttorju u tal-utent, (c) L-ispazju ta’ informazzjoni u komunikazzjoni tal-programm Doganali u tat-taxxa (PICS) 2. Is-Sistemi ta’ Informazzjoni Ewropej speċifiċi għad-dwana huma dawn li ġejjin: (a) is-sistemi tal-moviment doganali, b’mod partikolari s-Sistema (Ġdida) ta’ Tranżitu Komputerizzata ((N)CTS), NCTS TIR għar-Russja, is-Sistema ta’ Kontroll tal-Esportazzjoni (ECS) u s-Sistema ta’ Kontroll tal-Importazzjoni (ICS). L-applikazzjonijiet/komponenti li ġejjin qegħdin jappoġġjaw dawn is-sistemi: is-sistema għall-iskambju ta’ dejta ma’ pajjiżi terzi (SPEED bridge), in-Nodu Konvertitur Edifact SPEED (SPEED-ECN), l-Applikazzjoni Standard tat-Test SPEED (SSTA), l-Applikazzjoni Standard tat-Test ta’ Tranżitu (STTA), l-Applikazzjoni tat-Test ta’ Tranżitu (TTA), is-Servizzi Ċentrali/Dejta ta' Referenza (CSRD), is-Servizzi Ċentrali/Sistema ta’ Informazzjoni dwar il-Ġestjoni (CS/MIS); (b) is-Sistema Komunitarja tal-Ġestjoni tar-Riskju (CRMS) li tkopri l-Formoli ta' Informazzjoni dwar ir-Riskju (RIF) u d-dominji funzjonali tal-Profili Komuni CPCA; (c) is-Sistema tal-Operaturi Ekonomiċi (EOS) li tkopri r-Reġistrazzjoni u l-Identifikazzjoni tal-Operaturi Ekonomiċi (EORI), l-Operaturi Ekonomiċi Awtorizzati (AEO), is-Servizzi Regolari tat-Trasport Marittimu (RSS) u r-rikonoxximent reċiproku mad-dominji funzjonali tal-pajjiżi msieħba. Is-Servizz Ġeneriku tal-Web huwa komponent ta’ appoġġ għal din is-sistema; (d) is-sistema tariffarja (TARIC3) li hija sistema ta’ dejta ta’ referenza għal applikazzjonijiet oħra bħas-sistema tal-ġestjoni tal-kwoti (QUOTA2), is-sistema ta’ ġestjoni u monitoraġġ tas-sorveljanza (SURV2), is-sistema Ewropea ta’ Informazzjoni li Torbot Dwar it-Tariffa (EBTI3), l-Inventarju Doganali Ewropew tas-Sustanzi Kimiċi (ECICS2). In-Nomenklatura Magħquda (NM) u l-applikazzjonijiet tas-sospensjonijiet (Sospensjonijiet) qegħdin jiġġestixxu l-informazzjoni legali b’konnessjoni diretta mas-sistema tariffarja; (e) l-applikazzjonijiet għal finijiet ta’ kontroll, b’mod partikolari s-Sistema ta’ Ġestjoni tal-Kampjuni (SMS) u s-Sistema ta' Informazzjoni għall-Proċeduri ta' Pproċessar (ISPP); (f) is-Sistema kontra l-Falsifikazzjoni u kontra l-Piraterija (COPIS); (g) is-Sistema ta’ Disseminazzjoni tad-Data (DDS2) li tiġġestixxi l-informazzjoni kollha li hija aċċessibbli għall-pubbliku permezz tal-Internet. (h) is-Sistema ta' Informazzjoni għal Kontra l-Frodi (AFIS) 3. Is-Sistemi ta’ Informazzjoni Ewropej speċifiċi għat-tassazzjoni huma dawn li ġejjin: (a) is-sistemi relatati mal-VAT, b’mod partikolari, is-sistema ta’ skambju ta’ informazzjoni tal-VAT (VIES) u r-rimborż tal-VAT, inkluża l-applikazzjoni tal-bidu VIES, l-għodda ta’ monitoraġġ VIES, is-sistema statistika ta’ Tassazzjoni, VIES-on-the-web, l-għodda ta’ konfigurazzjoni VIES-on-the-web, l-għodod ta’ ttestjar tar-rimborż tal-VIES u l-VAT, l-algoritmi tan-numri tal-VAT, l-iskambju ta' formoli elettroniċi tal-VAT, il-VAT fuq is-Servizzi elettroniċi (VoeS); l-għodda ta’ ttestjar tal-VoeS, l-għodda ta’ ittestjar tal-formoli elettroniċi tal-VAT (b) sistemi relatati mal-irkupru, b’mod partikolari l-formoli elettroniċi għall-irkupru ta’ pretensjonijiet, formoli elettroniċi għall-istrument uniformi li jippermetti l-infurzar (UIPE) u għall-formola ta’ notifika uniformi (UNF) (c) sistemi relatati mat-tassazzjoni diretta, b’mod partikolari t-tassazzjoni fuq is-sistemi ta’ tfaddil, it-tassazzjoni fuq l-għodda ta’ ttestjar tat-tfaddil, formoli elettroniċi għat-tassazzjoni diretta, in-numru tal-identifikazzjoni tat-taxxa TIN fuq il-web, l-iskambji relatati mal-Artikolu 8 tad-Direttiva 2011/16/UE u għodod tal-ittestjar assoċjati (d) sistemi oħra relatati mat-tassazzjoni, b’mod partikolari, id-database tat-taxxi fl-Ewropa (TEDB), CCN/Mail lill-pajjiżi OECD (e) is-sistemi tad-dazji tas-sisa, b’mod partikolari s-sistema għall-iskambju ta’ dejta dwar id-dazji tas-sisa (SEED), is-Sistema kompjuterizzata tal-Movimenti u tal-Kontrolli intrakomunitarji ta’ prodotti soġġetti għas-Sisa (EMCS), il-formoli elettroniċi MVS, l-applikazzjoni tat-test (TA) (f) sistemi oħra ċentrali, b’mod partikolari, l-applikazzjoni tal-komunikazzjoni u l-informazzjoni tal-Istati Membri (MSCIA), is-sistema ta’ ttestjar self-service (SSTS), is-sistema tal-istatistiki relatati mat-tassazzjoni, l-applikazzjoni ċentrali għal formoli tal-web, is-servizzi ċentrali / is-sistema ta’ informazzjoni dwar il-ġestjoni għas-Sisa (CS/MISE) 4. Il-komponenti tal-Unjoni tas-sistemi ta’ informazzjoni Ewropej huma: (a) l-assi tal-IT bħall-hardwer, is-softwer u l-konnessjonijiet tan-netwerk tas-sistemi identifikati inkluża l-infrastruttura tad-dejta assoċjata; (b) is-servizzi IT meħtieġa sabiex jappoġġjaw l-iżvilupp, iż-żamma, it-titjib u l-operat tas-sistemi identifikati; (c) u kwalunkwe elementi oħra li, għal raġunijiet ta’ effiċjenza, sikurezza u razzjonalizzazzjoni, huma identifikati mill-Kummissjoni bħala komuni għall-pajjiżi parteċipanti DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva 1.2. Qasam/oqsma ta’ poitika konċernati fl-istruttura ABM/ABB 1.3. Natura tal-proposta/inizjattiva 1.4. Objettiv(i) 1.5. Raġunijiet għall-proposta/inizjattiva 1.6. Durata u impatt finanzjarju 1.7. Metodu/i ta’ ġestjoni maħsub(a) 2. MIŻURI TA’ ĠESTJONI 2.1. Regoli ta’ monitoraġġ u rapportar 2.2. Sistema ta’ ġestjoni u kontroll 2.3. Miżuri għall-prevenzjoni tal-frodi u l-irregolaritajiet 3. STIMA TAL-IMPATT FINANZJARJU TAL-PROPOSTA/INIZJATTIVA 3.1. Intestatura/i tal-qafas finanzjarju multiannwali u l-intestatura/i tal-baġit tal-infiq affettwati 3.2. Stima tal-impatt fuq l-infiq 3.2.1. Sommarju tal-istima tal-impatt fuq l-infiq 3.2.2. Stima tal-impatt fuq l-approprjazzjonijiet operattivi 3.2.3. Stima tal-impatt fuq approprjazzjonijiet ta’ natura amministrattiva 3.2.4. Kompatibilità mal-qafas finanzjarju multiannwali attwali 3.2.5. Parteċipazzjoni ta' partijiet terzi fil-finanzjament 3.3. Impatt stmat fuq id-dħul DIKJARAZZJONI FINANZJARJA LEĠIŻLATTIVA GĦALL-PROPOSTI 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva Proposta għal Regolament tal-Parlament Ewropew u tal-Kunsill li jistabbilixxi programm ta’ azzjoni għad-dwana u t-tassazzjoni fl-Unjoni Ewropea għall-perjodu 2014-2020 (FISCUS) u r-revoka tad-Deċiżjonijiet Nru 1482/2007/KE u Nru 624/2007/KE. 1.2. Qasam/oqsma ta’ poitika konċernati fl-istruttura ABM/ABB[34] Politika Doganali 1404 Politika tat-Taxxa 1405 1.3. Natura tal-proposta/inizjattiva ¨ Il-proposta/inizjattiva hija relatata ma’ azzjoni ġdida ¨ Il-proposta/inizjattiva hija relatata ma’ azzjoni ġdida wara proġett pilota/azzjoni preparatorja[35] X Il-proposta/inizjattiva hija relatata mal-estensjoni ta’ azzjoni eżistenti ¨ Il-proposta/inizjattiva hija relatata ma’ azzjoni diretta mill-ġdid lejn azzjoni ġdida 1.4. Objettivi 1.4.1. L-objettiv(i) strateġiku/ċi multiannwali tal-Kummissjoni taħt il-mira tal-proposta/inizjattiva Il-programm FISCUS se jikkontribwixxi għall-Istrateġija Ewropa 2020 għal tkabbir intelliġenti, sostenibbli u inklużiv[36] permezz (1) tat-tisħiħ tal-funzjonament tas-Suq Uniku, (2) tal-provvista ta’ qafas għall-appoġġ ta’ attivitajiet li jtejbu l-produttività tas-settur pubbliku u (3) tat-tmexxija ‘l quddiem tal-progress u l-innovazzjoni tekniċi fl-amministrazzjonijiet doganali u tat-taxxa nazzjonali u Ewropej. Il-parti tat-taxxa Il-programm se jappoġġja b’mod partikolari l-inizjattiva ewlenija fl-aġenda diġitali għall-Ewropa[37], l-inizjattiva ewlenija dwar l-Unjoni tal-Innovazzjoni[38] u l-inizjattiva ewlenija dwar politika industrijali għall-era tal-globalizzazzjoni[39]. Se jappoġġja l-amministrazzjonijiet tat-taxxa nazzjonali sabiex isiru amministrazzjonijiet tat-taxxa kompletament elettroniċi u bl-istess mod jikkontribwixxi għat-tnaqqis tal-piż amministrattiv fuq il-kontribwenti, billi jagħmel l-implimentazzjoni tal-leġiżlazzjoni tat-taxxa tal-Unjoni iżjed intelliġenti. Il-programm se jappoġġja wkoll l-Att dwar is-Suq Uniku[40] b’mod partikolari ċerti oqsma ewlenin għall-politika tat-taxxa enfasizzati f’dan l-att legali u dawk li jikkonċernaw it-tnaqqis tal-piż fuq il-kontribwenti. L-inizjattivi futuri ta’ politika li l-programm se jappoġġja u jgħin sabiex jiġu implimentati, bħad-Direttiva dwar it-Tassazzjoni tal-Enerġija, l-istrateġija l-ġdida dwar il-VAT, il-Bażi Komuni Konsolidata tat-Taxxa Korporattiva għall-kumpaniji u dawk li jikkonċernaw it-tneħħija ta’ xkiel fiskali transkonfinali, meta jiġu adottati, se jikkontribwixxu b’mod sostanzjali għall-ilħuq tal-objettivi tal-Att dwar is-Suq Uniku. Il-Parti Doganali L-Unjoni Doganali hija fundamentali għas-Suq Intern. Is-Suq Intern mingħajr konfini għall-merkanzija jeħtieġ li l-merkanzija li toriġina minn pajjiżi terzi tikkonforma ma’ formalitajiet u rekwiżiti oħra mad-dħul jew meta tiġi rilaxxata fiċ-ċirkolazzjoni; wara dan, tista’ tiċċirkola mingħajr xkiel fil-konfini esterni tal-UE. Id-dwani jappoġġjaw l-iżvilupp ta’ kundizzjonijiet ġusti u kompetittivi tas-Suq Intern permezz tal-applikazzjoni uniformi ta’ regoli u regolamenti komuni. Huwa jappoġġja l-iżvilupp u l-innovazzjoni fis-Suq Intern pereżempju bl-infurzar tad-drittijiet ta’ proprjetà intellettwali (IPR) fuq il-konfini (ara wkoll il-pjan Ewropew kontra l-falsifikazzjoni u l-piraterija[41] u l–istrateġija l-ġdida għall-IPR fis-Suq Uniku kif ġie adottat reċentement mill-Kummissjoni). Ir-rispons għal konsultazzjoni pubblika reċenti[42] dwar il-futur tas-Suq Inetrn jissuġġerixxi aspettattivi għolja fost il-federazzjonijiet tal-industrija dwar iktar azzjoni tal-UE kontra l-falsifikazzjoni u l-piraterija. Id-dwana għandha rwol fundamentali fl-infurzar effettiv tal-IPR, kif ġie kkonfermat minn statistiki dwar attivitajiet doganali tal-IPR[43]. Barra dan il-programm se jappoġġja varjetà kbira ta’ miżuri ta’ politika fil-qafas tal-Unjoni Doganali. Pereżempju, il-ħarsien tal-interessi finanzjarji tal-UE u l-Istati Membri permezz tal-ġbir ta’ dazji u tariffi u taxxi varji fuq il-kummerċ, u sforzi kollaborattivi għall-ġlieda kontra l-frodi. Fl-2010, madwar 12.3% (15.7 biljun euro) tal-baġit tal-UE kienu jikkorrispondu għal riżorsi proprji addizzjonali[44]. L-Unjoni Doganali hija l-parti operattiva tal-Politika Kummerċjali tal-UE, billi timplimenta ftehimiet kummerċjali bilaterali u multilaterali, tiġbor id-dazji, u tapplika miżuri kummerċjali (bħal regoli ta’ oriġini), embargi u restrizzjonijet oħra. Id-dokument ta’ diskussjoni Kummerċ, Tkabbir u Affarijiet Dinjija: Il-politika tal-kummerċ bħala element prinċipali mill-Istrateġija tal-UE 2020[45] ippubblikat f’Novembru tal-2010, jissottolinea l-aġenda għal kooperazzjoni doganali internazzjonali fil-qafas tal-ftehimiet bilaterali u fl-Organizzazzjoni Dinjija Doganali. Dan jenfasizza li proċeduri doganali effiċjenti jnaqqsu l-ispejjeż ta’ konformità għall-operaturi tas-suq, jiffaċilitaw il-kummerċ leġittimu, u jgħinu sabiex jiġu indirizzati r-riskji ta’ sigurtà, sikurezza u ta' IPR li dejjem qegħdin jiżdiedu. Ir-rwol tal-Unjoni Doganali fil-kontribut għas-sigurtà interna tal-UE dejjem qed isir iżjed prominenti, u se jkompli jikber, kif rifless fil-pjan ta’ azzjoni għall-Istrateġija ta’ Sigurtà Interna[46] u fil-Pjan ta’ Azzjoni li jimplimenta l-Programm ta’ Stokkolma[47]. Barra dan, l-azzjoni u l-kooperazzjoni doganali bejn id-dwani, il-pulizija u awtoritajiet oħra tal-infurzar jikkontribwixxu għall-ilħuq tas-sigurtà globali bħall-ġlieda kontra l-ħasil tal-flus, il-kriminalità organizzata transkonfinali, u t-terroriżmu. 1.4.2. Objettiv(i) speċifiċi u attività/ijiet tal-AMB/ABB ikkonċernati Objettivi speċifiċi u attività/jiet tal-ABM/ABB ikkonċernata/i L-attivitajiet tal-ABB ikkonċernati huma l-Politika Doganali (1404) u l-Politika tat-Taxxa (1405); L-objettivi speċifiċi tal-programm se jkunu dawn li ġejjin: (1) l-appoġġ tal-preparazzjoni, l-applikazzjoni koerenti u l-implimentazzjoni effettiva tal-liġi tal-Unjoni fl-oqsma doganali u tat-taxxa (2) li jikkontribwixxi għall-funzjonament effiċjenti tal-awtoritajiet doganali u tat-taxxa bit-titjib tal-kapaċità amministrattiva tagħhom u t-tnaqqis tal-piż amministrattiv (3) il-prevenzjoni tal-frodi u l-evażjoni tat-taxxa u għat-titjib tal-kompetittività, is-sigurtà u s-sikurezza bit-titjib tal-kooperazzjoni ma’ organizzazzjonijiet internazzjonali, organizzazzjonijiet governattivi oħra, pajjiżi terzi, operaturi ekonomiċi u l-organizzazzjonijiet tagħhom. (4) it-tisħiħ tal-kompetittività tan-negozji Ewropej permezz tal-faċilitazzjoni tal-kummerċ u t-tnaqqis tal-ispejjeż ta’ konformità. (5) il-protezzjoni tal-interessi finanzjarji u ekonomiċi tal-Unjoni Ewropea u l-Istati Membri tagħha permezz tal-ġlieda kontra l-frodi u l-evażjoni tat-taxxa. (6) l-appoġġ tad-dwani fil-ħarsien taċ-ċittadini u tal-ekonomija f’termini ta’ sigurtà, sikurezza u fil-ħarsien tal-ambjent. 1.4.3. Riżultat(i) mistenni(ja) u impatt Speċifika l-effetti li l-proposta/inizjattiva għandu jkollha fuq il-benefiċjarji/gruppi fil-mira. Mil-lat Doganali, l-Istati Membri, bit-trasferiment tas-setgħat tagħhom lill-UE – billi l-Unjoni Doganali hija kompetenza esklużiva tal-UE – ipso facto ftiehmu li l-azzjonijiet fil-qasam doganali jiġu applikati aħjar fil-livell tal-UE. Madankollu, il-qafas legali tal-UE fih innifsu ma jiżgurax il-funzjonament tajjeb tal-Unjoni Doganali. L-assistenza permezz ta’ miżuri ta’ appoġġ kif ipprovduti mill-Programm Dwana hija meħtieġa sabiex jiġi żgurat li l-leġiżlazzjoni doganali tal-UE tiġi applikata b’mod konverġenti u armonizzata, sabiex b’hekk it-trattament tal-operaturi tas-suq, il-prevenzjoni tal-frodi u l-obbligi legali ma jvarjawx. Barra dan, ħafna mill-attivitajiet fil-qasam doganali huma ta’ natura transkonfinali, li jinvolvu u jaffettwaw is-27 Stat Membru kollha u għalhekk ma jistgħux jitwettqu b'mod effettiv u effiċjenti minn Stati Individwali. L-azzjoni tal-UE hija meħtieġa sabiex issaħħaħ id-dimensjoni Ewropea tax-xogħol doganali, sabiex jiġu evitati d-distorsjonijiet tas-Suq Intern u jiġi appoġġjat il-ħarsien effettiv tal-konfini tal-UE. Il-kondiviżjoni tas-solidarjetà u r-responsabbiltà huma l-prinċipji sottostanti tal-finanzjament għall-Unjoni Doganali. Is-sitwazzjonijiet fejn il-ħtieġa għal miżuri effettivi taqbeż il-ħila ta’ Stati Membri partikolari li jipprovduhom huma ta’ detriment għall-Unjoni b’mod ġenerali. L-intervent tal-UE huwa meħtieġ sabiex jiġi ppreservat il-ġid pubbliku tal-UE fejn id-domanda tal-UE (pereżempju għas-sigurtà) ma tkunx tista’ tiġi pprovduta b’mod adegwat mis-servizz ta’ provvista ta’ Stat Membru partikolari. F’każijiet bħal dawn, l-azzjoni tal-UE tiġi tradotta f’finanzjament konġunt tal-bini ta’ kapaċitajiet sabiex tiġi sodisfatta d-domanda għal kontroll effettiv minkejja l-kapaċità limitata ta’ provvista ta’ Stati Membri speċifiċi. L-għan tal-programm propost huwa li jtejjeb il-kooperazzjoni bejn l-amministrazzjonijiet tat-taxxa u li jipprovdi mekkaniżmi u mezzi għat-titjib ta' kooperazzjoni bħal din kif ukoll il-finanzjament meħtieġ sabiex jintlaħqu dawn l-objettivi. Fil-prattika l-programm, meta jiġi implimentat mill-Kummissjoni, mhuwiex se jirriżulta f’iżjed armonizzazzjoni tas-sistemi tat-taxxa nazzjonali iżda se jippermetti t-tnaqqis ta’ effetti negattivi relatati mal-koeżistenza ta’ 27 sistema differenti tat-taxxa, bħall-frodi, id-distorsjonijiet tal-kompetizzjoni, il-piż amministrattiv għall-amministrazzjonijiet u n-negozji, it-tax shopping, eċċ. Għalhekk il-miżura proposta hija miżura ċara ta’ appoġġ lis-Suq Intern billi se tippermetti t-titjib tal-funzjonament tas-sistemi tat-taxxa differenti fis-Suq Intern. Billi hija r-responsabbiltà tal-Istati Membri li jiġġestixxu l-operat tas-sistemi tat-taxxa nazzjonali, huwa ċar mill-isfidi identifikati fil-valutazzjoni tal-impatt tal-proposta li iżjed kooperazzjoni amministrattiva bejn l-awtoritajiet tat-taxxa - f'livell ogħla minn dak attwali - hija meħtieġa. Il-kooperazzjoni madwar l-UE tippermetti lill-awtoritajiet tat-taxxa li jiżviluppaw sinerġiji, jevitaw id-duplikazzjoni u jiskambjaw prattiki tajba fl-oqsma kollha relatati mat-tassazzjoni bħall-inġinerija fil-qasam tan-negozju, l-IT, il-kooperazzjoni internazzjonali, eċċ. L-appoġġ għal kooperazzjoni fiskali mill-programm Fiscalis 2013 attwali wera l-merti tiegħu, u din l-esperjenza se tkun ta’ siwi kbir sabiex jiġu solvuti l-isfidi tal-futur b’mod partikolari l-arkitettura teknoloġika skaduta, id-diffikultajiet li jinħolqu meta ssir ħidma flimkien fuq livell operattiv rigward kompiti speċifiċi, mezzi finanzjarji mhux indaqs għall-appoġġ tal-attivitajiet tal-awtoritajiet tat-taxxa u d-diffikultajiet fit-twaqqif ta’ kollaborazzjoni strutturali mal-partijiet interessati ewlenin tal-awtoritajiet tat-taxxa. 1.4.4. Indikaturi tar-riżultati u l-impatt Speċifika l-indikaturi għall-monitoraġġ tal-implimentazzjoni tal-proposta/inizjattiva. Il-monitoraġġ tal-attivitajiet tal-programm se jsir sabiex jiġi żgurat li r-regoli u l-proċeduri għall-implimentazzjoni tal-programm ikunu ġew applikati tajjeb u sabiex jiġi verifikat jekk il-programm ikunx qed jirnexxi fl-ilħuq tal-objettivi tiegħu. Se jitwaqqaf qafas ta’ monitoraġġ, inkluż: loġika ta’ investigazzjoni, sett komprensiv ta’ indikaturi, metodi ta’ kejl, pjan ta’ ġbir ta’ dejta, proċess ċar u strutturat ta’ rapportar u monitoraġġ u evalwazzjonijiet ta’ nofs il-perjodu u finali. Il-prestazzjoni tal-programm se titkejjel bl-użu ta’ sett koerenti ta’ indikaturi tal-prestazzjoni, l-impatt, ir-riżultati u l-produzzjoni konnessi mal-objettivi ġenerali, speċifiċi u operattivi tal-programm u l-bini tal-konnessjoni mal-Pjan ta’ Ġestjoni tal-Kummissjoni. Il-lista dettaljata tal-indikaturi tal-impatt, ir-riżultati u l-produzzjoni hija disponibbli fil-Valutazzjonijiet tal-Impatt tal-programmi rilevanti. DĠ TAXUD identifika l-miri għal ċerti objettivi operattivi tal-programm. Madankollu għal ċertu objettivi oħra dan għadu mhux fattibbli f’dan il-perjodu. Il-miri ta’ dawk l-objettivi operattivi se jiġu identifikati qabel il-bidu tal-programm 2020 minn DĠ TAXUD u se jiġu ppreżentati lill-Kumitat tal-Programm għall-approvazzjoni fil-qafas tal-proċedura tal-Programm ta’ Ħidma Annwali. L-objettiv ġenerali se jitkejjel bħala l-evoluzzjoni tal-opinjoni tal-partijiet interessati tal-programm rilevanti kollha dwar il-kontribut tal-programm lejn l-appoġġ għall-funzjonament tal-Unjoni Doganali u t-tisħiħ tas-suq intern bit-tisħiħ tal-operat tas-sistemi tat-taxxa u bħala mira se jkollu li l-opinjoni tal-partijiet interessati dwar il-kontribut tal-programm lejn dan l-objettiv għandha tistabbilizza jew tevolvi b’mod pożittiv. L-indikaturi li se jkejlu l-objettivi speċifiċi huma indikati fl-Artikolu 5(2) tal-proposta. 1.5. Raġunijiet għall-proposta/inizjattiva 1.5.1. Rekwiżit(i) li għandu/għandhom jintlaħaq/jintlaħqu fuq perjodu qasir jew twil Il-proposta tikkontribwixxi għall-Istrateġija Ewropa 2020 u l-implimentazzjoni ta’ leġiżlazzjonijiet varji oħra tal-Unjoni kif elaborat taħt il-Kapitolu 1.4.1 1.5.2. Valur miżjud tal-involviment tal-UE Huwa ta’ benefiċċju akbar li jinbdew azzjonijiet fil-livell tal-Unjoni milli fil-livell tas-27 Stat Membru kif deskritt fid-dettall fil-Kapitolu 3.2 tal-memorandum spjegattiv. 1.5.3. Tagħlimiet mittieħda minn esperjenzi simili fl-imgħoddi Mil-lat ekonomiku, azzjoni fil-livell tal-UE hija ħafna iżjed effiċjenti. Is-sinsla tal-kooperazzjoni doganali u tat-taxxa hija netwerk ta’ komunikazzjoni dedikata sigura ħafna li hija operattiva sa mill-ewwel programmi ta’ kooperazzjoni doganali u tat-taxxa fil-bidu tas-snin 90. Huwa joħloq interkonnessjoni bejn l-amministrazzjonijiet doganali u tat-taxxa nazzjonali f’madwar 5 000 punt ta’ konnessjoni Din in-netwerk tal-IT tiżgura li kull amministrazzjoni nazzjonali tkun teħtieġ li tikkonnettja darba biss ma’ din l-infrastruttura komuni sabiex tkun tista’ tiskambja kwalunkwe tip ta’ informazzjoni. Jekk infrastruttura bħal din ma tkunx disponibbli l-Istati Membri jkollhom jingħaqdu 26 darba mas-sistemi nazzjonali ta’ kull wieħed mill-Istati Membri l-oħra. Pedamenti oħra tal-programm huma attivitajiet li jlaqqgħu flimkien uffiċjali tad-dwana u tat-taxxa rispettivament bl-għan li jiskambjaw l-aħjar prattiki, sabiex, pereżempju, jitgħallmu minn xulxin, janalizzaw problema jew ifasslu gwida. Li kieku l-Istati Membri kien ikollhom jitgħallmu minn xulxin billi jiżviluppaw l-attivitajiet proprji barra l-umbrella tal-programm, kollha kienu jiżviluppaw il-grupp ta' għodod u l-modi ta’ ħidma tagħhom. Li kieku s-sinerġiji bejn l-attivitajiet kienu jintilfu u ma kinux jiġu implimentati attivitajiet komuni b’mod sistematiku fil-livell tas-27 Stat Membru. Huwa ħafna iżjed effiċjenti li, bl-appoġġ tal-programm, il-Kummissjoni taġixxi bħala sensar tal-attività bejn il-pajjiżi parteċipanti. Valur miżjud importanti ieħor huwa wieħed ta’ natura mhux tanġibbli. Il-programm kien strumentali sabiex jinħoloq sens ta’ interess komuni, billi stimola l-fiduċja reċiproka u ġġenera spirtu ta’ kooperazzjoni bejn l-Istati Membri u l-Istati Membri u l-Kummissjoni fl-oqsma doganali u tat-taxxa. 1.5.4. Koerenza u sinerġija possibbli ma’ strumenti rilevanti oħra Wieħed mix-xenarji ta’ politika mfassal għall-qasam doganali jipprevedi appoġġ finanzjarju lill-awtoritajiet doganali tal-Istati Membri sabiex jakkwistaw tagħmir u jibnu l-kapaċità teknika tagħhom. Pjuttost milli jfasslu skema finanzjarja għal dan il-fini taħt il-programm FISCUS, l-Istati Membri jistgħu jirrivolġu ruħhom għall-programmi oħra, inklużi Fondi Strutturali Reġjonali sabiex tiġi appoġġjata din il-ħtieġa. Skont l-evalwazzjoni ta’ nofs il-perjodu tal-programmi DĠ HOME dwar il-Prevenzjoni ta’ u l-Ġlieda kontra l-Kriminalità (ISEC) u l-Prevenzjoni, it-Tħejjija u l-Ġestjoni tal-Konsegwenzi ta’ Atti Terroristiċi u Riskji Oħra Relatati mas-Sigurtà (CIPS)[48] il-mudell ta’ ġestjoni tal-programm Dwana u Fiscalis “joffri l-iżjed prospettivi promettenti għat-titjib tal-ġestjoni ta’ ISEC/CIPS billi jippermetti li jkun hemm rispons ta’ malajr u flessibbli għal ħtiġijiet operattivi”[49]. Is-sinsla għas-sistemi trans-Ewropej tal-IT hija n-netwerk CCN/CSI, li qiegħda tintuża wkoll mill-OLAF għall-iskambju (u l-ħżin) ta' informazzjoni fuq l-irregolaritajiet u l-frodi. Għal dan il-fini ż-żewġ DĠs jibbenefikaw minn ekonomiji ta’ skala. 1.6. Durata u impatt finanzjarju X Proposta/inizjattiva ta’ durata limitata – ¨ Proposta/inizjattiva b’effett minn 01/01/2014 sa 31/12/2020 – ¨ Impatt finanzjarju minn 2014 sa 2023 (minn 2021 sa 2023 biss għall-approprjazzjonijet tal-ħlasijiet) ¨ Proposta/inizjattiva ta’ durata mhux limitata – Implimentazzjoni b’perjodu tal-bidu minn YYYY sa YYYY, – segwita b’operat fuq skala sħiħa. 1.7. Metodu/i ta’ ġestjoni maħsuba[50] X Ġestjoni ċentralizzata diretta mill-Kummissjoni ¨ Ġestjoni ċentralizzata indiretta bid-delega tal-kompiti ta’ implimentazzjoni lil: ¨ aġenziji eżekuttivi ¨ korpi mwaqqfa mill-Komunitajiet[51] ¨ korpi tas-settur pubbliku nazzjonali/korpi b’missjoni ta’ servizz pubbliku ¨ persuni fdati bl-implimentazzjoni ta’ azzjonijiet speċifiċi skont it-Titolu V tat-Trattat dwar l-Unjoni Ewropea u identifikati fl-att bażiku rilevanti kif mifhum fl-Artikolu 49 tar-Regolament Finanzjarju ¨ Ġestjoni kondiviża mal-Istati Membri ¨ Ġestjoni deċentralizzata ma’ pajjiżi terzi ¨ Ġestjoni konġunta ma’ organizzazzjonijiet internazzjonali (iridu jiġu speċifikati) Jekk jiġi indikat iżjed minn metodu wieħed ta’ ġestjoni, jekk jogħġbok agħti d-dettalji fit-taqsima “Kummenti” Kummenti / 2. MIŻURI TA’ ĠESTJONI 2.1. Regoli ta’ monitoraġġ u rapportar Speċifika l-frekwenza u l-kundizzjonijiet. Il-monitoraġġ tal-attivitajiet tal-programm se jsir sabiex jiġi żgurat li r-regoli u l-proċeduri għall-implimentazzjoni tal-programm ikunu ġew applikati kif xieraq (funzjoni ta' awditjar). Il-proposti għall-attivitajiet ta' azzjoni konġunta huma mmonitorjati fuq bażi permanenti permezz ta' database onlajn, Għodda għar-Rappurtar tal-Attivitajiet – (Activity Reporting Tool (ART)), li tinkludi l-proposti u l-attivitajiet korrispondenti tagħhom. L-istess għodda tippermetti lill-benefiċjarji tal-għotjiet mogħtija taħt il-programm, primarjament l-amministrazzjonijiet doganali/tat-taxxa tal-Istati Membri, biex jirrapportaw onlajn l-ispejjeż iffinanzjati mill-għotja biex jieħdu sehem fl-attivitajiet ta' azzjoni konġunta. Kull sena l-Istati Membri bagħtu rapport finanzjarju lill-Kummissjoni li qegħdin jużaw l-Għodda għar-Rappurtar tal-Attivitajiet. Għall-attivitajiet ta' Bini ta' Kapaċitajiet tal-IT u tat-Taħriġ li huma ffinanzjati permezz ta’ akkwist, japplikaw ir-regoli standard ta’ rapportar u monitoraġġ. Il-programm se jiġi evalwat darbtejn. Ir-riżultati għall-evalwazzjoni ta’ nofs il-perjodu se jkunu disponibbli sa nofs l-2018 u dawk tal-evalwazzjoni finali tal-programm lejn l-aħħar tal-2021. L-Istati Membri, bħala l-benefiċjarji ewlenin tal-programm se jkollhom parti importanti fil-ġbir tad-dejta jew billi jipprovdu informazzjoni fil-livell tal-għodod individwali (prinċipalment permezz ta’ ART) jew fuq l-impatt usa’ tal-programm (jew billi jipparteċipaw f’eżerċizzji tal-kejl tal-perċezzjonijiet jew permezz tal-ħruġ ta’ rapporti). S'issa, l-eżerċizzji ta’ evalwazzjoni tal-programmi eżistenti, b’mod predominanti indirizzaw primarjament partijiet interessati tal-programm, jiġifieri awtoritajiet doganali/tat-taxxa u l-esperti tagħhom li huma l-pubbliku destinatarju tal-programm. B’kunsiderazzjoni tal-importanza li jiġu kkonsultati wkoll il-partijiet interessati li huma esterni għall-programm (jiġifieri l-operaturi ekonomiċi) dwar l-impatti li l-programm għandu fuqhom u sa liema punt huma jibbenefikaw pereżempju minn kooperazzjoni itjeb bejn l-amministrazzjonijiet doganali/tat-taxxa, din id-dimensjoni ta' impatti indiretti se tiġi inkluża f'evalwazzjonijiet futuri tal-programm. 2.2. Sistema ta’ ġestjoni u kontroll 2.2.1. Riskju/i identifikat(i) Ir-riskji potenzjali għall-implimentazzjoni tal-programm huma relatati ma’: – L-implimentazzjoni tal-ftehim ta’ għotja ffirmat mal-konsorzju tal-Istati Membri u l-Pajjiżi Kandidati. Il-livell ta’ riskju huwa kkunsidrat baxx, billi l-benefiċjarji huma amministrazzjonijiet pubbliċi tal-pajjiżi parteċipanti. L-implimentazzjoni tal-kuntratti ta’ akkwist konklużi taħt l-umbrella tal-programm. Eżempji ta’ riskji jistgħu jkunu: – L-Istati Membri jiddikjaraw spejjeż għal attività li ma tkunx approvata taħt il-programm – L-Istati Membri jiddikjaraw darbtejn l-istess spejjeż – In-nuqqas ta’ osservanza tar-regoli tal-ksib – Il-ħlas ta’ fattura għal riżultati li ma jeżistux 2.2.2. Metodu/i ta’ kontroll maħsuba L-elementi ewlenin tal-istrateġija ta’ kontroll applikata huma: Għall-kuntratti ta’ akkwist: Jiġu applikati l-proċeduri ta’ kontroll għal akkwist definiti fir-Regolament Finanzjarju. Kwalunkwe kuntratt ta’ akkwist jiġi stabbilit wara l-proċedura stabbilita ta’ verifika mis-servizzi tal-Kummissjoni għal ħlas, b’kunsiderazzjoni tal-obbligi kuntrattwali u l-ġestjoni finanzjarja u ġenerali soda. Miżuri kontra l-frodi (kontrolli, rapporti, eċċ) huma previsti fil-kuntratti kollha konklużi bejn il-Kummissjoni u l-benefiċjarji. Jitfasslu termini dettaljati ta’ referenza u mill-bażi ta’ kull kuntratt speċifiku. Il-proċess ta’ aċcettazzjoni jsegwi b’mod rigoruż il-metodoloġija TAXUD TEMPO: ir-riżultati jiġu riveduti, jekk ikun meħtieġ emendati u finalment aċcettati (jew miċħuda) b’mod espliċitu. Ma tista’ titħallas l-ebda fattura mingħajr “ittra ta’ aċcettazzjoni”. Verifika teknika għal akkwist Id-DĠ TAXUD iwettaq kontrolli fuq ir-riżultati u jissorvelja l-operat u s-servizzi mwettqa mill-kuntratturi. Iwettaq ukoll verifiki tal-kwalità u s-sigurtà tal-kuntratturi tagħhom fuq bażi regolari. Il-verifiki tal-kwalità jivverifikaw il-konformità tal-proċessi effettivi tal-kuntratturi mar-regoli u l-proċeduri definiti fil-pjanijiet ta’ kwalità tagħhom. Il-verifiki tal-kwalità jiffukaw fuq il-proċessi speċifiċi, il-proċeduri u l-istabbiliment. Għall-għotjiet Il-ftehim ta’ għotja ffirmat mill-benefiċjarji tal-programm (l-amministrazzjonijiet doganali fl-Istati Membri u l-Pajjiżi Kandidati) jiddefinixxi l-kundizzjonijiet li japplikaw għall-finanzjament ta’ attivitajiet li jaqgħu taħt l-għotja, inkluż kapitolu dwar il-metodi ta’ kontroll. L-amministrazzjonijiet parteċipanti kollha impenjaw ruħhom li jirrispettaw ir-regoli finanzjarji u amministrattivi tal-Kummissjoni dwar l-ispejjeż. L-attivitajiet li għalihom il-benefiċjarji tal-għotjiet jistgħu jiffinanzjaw il-parteċipazzjoni mill-għotjiet huma identifikati f’database onlajn (ART – Għodda għar-Rapportar ta’ Attivitajiet). L-Istati Membri jirraportaw l-infiq tagħhom fl-istess database li jkollu numru ta’ kontrolli inkorporati għat-tnaqqis tal-iżbalji. Pereżempju, l-Istati Membri jistgħu jirraportaw spejjeż għal attivitajiet li għalihom ikunu ġew mistiedna u jistgħu jagħmlu dan darba biss. Minbarra l-kontrolli li huma inkorporati fis-sistema ta’ rapportar, id-DĠ TAXUD iwettaq kontrolli fuq dokumenti u verifiki fuq il-post fuq bażi ta’ kampjuni. L-istrateġija ta’ kontroll tippermetti li l-piż amministrattiv fuq il-benefiċjarji tal-għotja jinżamm kemm jista’ jkun limitat u proporzjonali mal-baġit allokat u r-riskji perċepiti. Minbarra l-kontrolli ta’ hawn fuq, id-DĠ TAXUD iwettaq il-kontrolli finanzjarji tradizzjonali: Verifiki ex-ante tal-impenji: L-impenji kollha fid-DĠ TAXUD jiġu verifikati mill-kap tal-Unità tar-HR u l-Finanzi. Konsegwentement, 100 % tal-ammonti impenjati jiġu koperti mill-verifika ex-ante. Il-proċedura tagħti livell għoli ta’ garanzija dwar il-legalità u r-regolarità tat-tranżazzjonijiet. Verifika ex-ante tal-ħlasijiet: Mill-inqas ħlas wieħed (mill-kategoriji kollha ta’ infiq) kull ġimgħa jintgħażel b’mod aleatorju għal verifika ex-ante mwettqa mill-kap tal-Unità tar-HR u l-Finanzi. Ma hemm l-ebda mira għal dak li jirrigwarda l-kopertura, billi l-għan ta’ din il-verifika huwa l-verifika “aleatorja” tal-ħlasijiet sabiex jiġi verifikat li l-ħlasijiet kollha jkunu preparati b’konformità mar-rekwiżiti. Il-ħlasijiet li jifdal jiġu pproċessati skont ir-regoli fis-seħħ fuq bażi ta’ kuljum. Dikjarazzjonijiet tal-AOSD: L-Uffiċjali ta’ Awtorizzazzjoni b’Sottodelegazzjoni kollha jiffirmaw dikjarazzjonijiet li jappoġġjaw ir-Rapport tal-Attivitajiet Annwali għas-sena kkonċernata. Dawn id-dikjarazzjonijiet ikopru l-operazzjonijiet taħt il-programm. L-AOSD jiddikjaraw li l-operazzjonijiet konnessi mal-implimentazzjoni tal-baġit ikunu twettqu skont il-prinċpji tal-ġestjoni finanzjarja soda, li s-sistemi ta' ġestjoni u kontroll stabbiliti jkunu pprovdew garanzija sodisfaċenti dwar il-legalità u r-regolarità tat-tranżazzjonijiet u li r-riskji assoċjati ma' dawn l-operazzjonijiet ikunu ġew identifikati u rraportati tajjeb u li l-azzjonijiet ta’ mitigazzjoni jkunu ġew implimentati. Il-kontrolli stabbiliti jippermettu li d-DĠ TAXUD ikollu garanzija biżżejjed tal-kwalità u r-regolarità tal-infiq u jnaqqas ir-riskji ta’ nonkonformità. Il-profondità tal-valutazzjoni tilħaq il-livell tlieta[52] għall-Azzjonijiet Konġunti u l-livell erbgħa[53] għall-kuntratti tal-akkwist. Il-miżuri tal-istrateġija ta' kontroll ta' hawn fuq inaqqsu r-riskji potenzjali pratikament għal żero u jilħqu l-benefiċjarji kollha. Kwalunkwe miżura addizjonali għal iżjed tnaqqis ta’ riskji tista’ tirriżulta fi spejjeż għolja b’mod sproporzjonat u għalhekk ma hemm l-ebda miżura oħra bħal din prevista. Id-DĠ TAXUD jikkunsidra li ma hemm l-ebda varjazzjoni bejn il-programm preżenti u attwali mil-lat ta’ kontroll u se japplika l-istess strateġija ta’ kontroll għall-programm 2020. L-ispejjeż involuti għall-implimentazzjoni tal-istrategija ta’ kontroll ta’ hawn fuq huma limitati għal 2,60 % tal-baġit u huwa mistenni li dan il-proporzjon ma jinbidilx. Il-programm tal-istrateġija ta’ kontroll huwa kkunsidrat bħala wieħed effiċjenti sabiex jillimita r-riskju tan-nonkonformità għal pratikament żero u proporzjonali mar-riskji involuti. 2.3. Miżuri għall-prevenzjoni tal-frodi u l-irregolaritajiet Speċifika l-miżuri ta’ prevenzjoni u protezzjoni eżistenti jew maħsuba. Minbarra l-applikazzjoni tal-mekkaniżmi kollha ta’ kontroll regolatorju, id-DĠ se jfassal strateġija kontra l-frodi konformi mal-istrateġija l-ġdida kontra l-frodi tal-Kummissjoni (CAFS) adottata fl-24 ta' Ġunju 2011 sabiex jiġi żgurat inter alia li l-kontrolli relatati tiegħu kontra l-frodi jkunu kompletament konformi mal-CAFS u li l-approċċ għall-ġestjoni tar-riskju ta' frodi tiegħu jkun immirat għall-identifikazzjoni tal-oqsma ta' riskju ta' frodi u r-rispons adegwat. Fejn ikun meħtieġ, se jitwaqqfu gruppi ta’ netwerking u għodod adegwati tal-IT għall-analiżi ta’ każijiet ta’ frodi relatati mal-Programm FISCUS 3. STIMA TAL-IMPATT FINANZJARJU TAL-PROPOSTA/INIZJATTIVA 3.1. Intestatura/i tal-qafas finanzjarju multiannwali u l-intestatura/i tal-baġit tal-infiq affettwati · Intestaturi tal-baġit tal-infiq eżistenti Skont l-intestaturi u l-intestaturi tal-baġit tal-qafas finanzjarju multiannwali. Intestatura tal-qafas finanzjarju multiannwali || Intestatura tal-baġit || Tip ta' infiq || Kontribuzzjoni Numru [Deskrizzjoni………………………...…….] || Diff./mhux diff. ([54]) || minn pajjiżi tal-EFTA[55] || minn pajjiżi kandidati[56] || minn pajjiżi terzi || kif mifhum fl-Artikolu 18 (1) (aa) tar-Regolament Fiananzjarju || || || || || || · Intestaturi tal-baġit ġodda mitluba Skont l-intestaturi u l-intestaturi tal-baġit tal-qafas finanzjarju multiannwali. Intestatura tal-qafas finanzjarju multiannwali || Intestatura tal-baġit || Tip ta' infiq || Kontribuzzjoni Numru [Intestatura……………………………………..] || Diff./mhux diff. || minn pajjiżi tal-EFTA || minn pajjiżi kandidati || minn pajjiżi terzi || kif mifhum fl-Artikolu 18 (1) (aa) tar-Regolament Fiananzjarju 1 || 14.04.03 – FISCUS (Settur tad-Dwana) || Diff. || LE || IVA || LE || LE 1 || 14.04.04 – FISCUS (Settur tat-Tassazzjoni) || Diff. || LE || IVA || LE || LE 1 || 14.01.04.05 FISCUS – Nfiq fuq il-ġestjoni amministrattiva || Mhux diff || LE || LE || LE || LE 3.2. Stima tal-impatt fuq l-infiq[57] 3.2.1. Sommarju tal-istima tal-impatt fuq l-infiq L-ispejjeż relatati mal-introduzzjoni possibbli ta’ sistema Ewropea ġdida tal-IT, jekk din tkun meħtieġa, għall-implimentazzjoni tal-proposta dwar l-Imposta Globali fuq it-Transazzjonijiet (FTT), mhumiex inklużi fil-baġit tal-Programm FISCUS, b’kunsiderazzjoni tal-istadju bikri tal-proċess tal-proposta tal-FTT. EUR miljuni (sa 3 punti deċimali) Intestatura tal-qafas finanzjarju multiannwali: || 1 || Tkabbir Intelliġenti u Inklużiv DĠ: TAXUD || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || Sena 2021-2023 || TOTAL  Approprjazzjonijiet operattivi || || 14.0403 || Impenji || (1) || 71.300 || 73.400 || 75.500 || 77.600 || 79.800 || 82.100 || 84.300 || || 544.000 Ħlasijiet || (2) || 14.260 || 46.765 || 62.390 || 67.740 || 69.650 || 71.625 || 73.645 || 137.925 || 544.000 14.0404 || Impenji || (1a) || 33.100 || 33.100 || 33.100 || 33.200 || 33.200 || 33.200 || 33.300 || || 232.200 Ħlasijiet || (2a) || 9.268 || 24.163 || 27.473 || 29.818 || 29.863 || 29.873 || 29.908 || 51.834 || 232.200 Approprjazzjonijiet ta’ natura amministrattiva ffinanzjati mill-pakkett għal programmi speċifiċi[58] || || 14.010405 || || (3) || 0.200 || 0.200 || 0.200 || 0.200 || 0.200 || 0.200 || 0.200 || || 1.400 Approprjazzjonijiet TOTALI għad-DĠ TAXUD || Impenji || =1+1(a)+3 || 104.600 || 106.700 || 108.800 || 111.000 || 113.200 || 115.500 || 117.800 || || 777.600 Ħlasijiet || =2+2(a)+3 || 23.728 || 71.128 || 90.063 || 97.758 || 99.713 || 101.698 || 103.753 || 189.759 || 777.600  Approprjazzjonijiet operattivi TOTALI || Impenji || (4) || 104.400 || 106.500 || 108.600 || 110.800 || 113.000 || 115.300 || 117.600 || || 776.200 Ħlasijiet || (5) || 23.528 || 70.928 || 89.863 || 97.558 || 99.513 || 101.498 || 103.553 || 189.759 || 776.200  Approprjazzjonijiet TOTALI ta’ natura amministrattiva ffinanzjati mill-pakkett għal programmi speċifiċi || (6) || 0.200 || 0.200 || 0.200 || 0.200 || 0.200 || 0.200 || 0.200 || || 1.400 Approprjazzjonijiet TOTALI taħt l-Intestatura 1 tal-qafas finanzjarju multiannwali || Impenji || =4+ 6 || 104.600 || 106.700 || 108.800 || 111.000 || 113.200 || 115.500 || 117.800 || || 777.600 Ħlasijiet || =5+ 6 || 23.728 || 71.128 || 90.063 || 97.758 || 99.713 || 101.698 || 103.753 || 189.759 || 777.600 Intestatura tal-qafas finanzjarju multiannwali: || 5 || “ Infiq amministrattiv “ EUR miljuni (sa 3 punti deċimali) || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL DĠ: TAXUD ||  Riżorsi umani || 15.069 || 15.069 || 15.069 || 15.069 || 15.069 || 15.069 || 15.069 || 105.483  Infiq amministrattiv ieħor || 0.610 || 0.610 || 0.610 || 0.610 || 0.610 || 0.610 || 0.610 || 4.270 DĠ TAXUD TOTALI || || 15.679 || 15.679 || 15.679 || 15.679 || 15.679 || 15.679 || 15.679 || 109.753 Approprjazzjonijiet TOTALI taħt l-Intestatura 5 tal-qafas finanzjarju multiannwali || (Impenji totali = Ħlasijiet totali) || 15.679 || 15.679 || 15.679 || 15.679 || 15.679 || 15.679 || 15.679 || 109.753 || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || Sena 2021-2023 || TOTAL Approprjazzjonijiet TOTALI taħt l-Intestatura 1 sa 5 tal-qafas finanzjarju multiannwali || Impenji || 120.279 || 122.379 || 124.479 || 126.679 || 128.879 || 131.179 || 133.479 || || 887.353 Ħlasijiet || 39.407 || 86.807 || 105.742 || 113.437 || 115.392 ||